title: Aiolialaiset

text: Aiolialaiset () olivat yksi antiikin Kreikan pääheimoista. Klassisella kaudella aiolialaisten pääalueita olivat Thessalia, Boiotia sekä Vähän-Aasian luoteisrannikon Aiolis, mukaan lukien Lesboksen saari. Aiolialaiset puhuivat aiolialaista murretta.


title: Aiolialaiset

text: Aiolialaiset saivat nimensä Aiolokselta, jota pidettiin kreikkalaisessa mytologiassa heimon kantaisänä. Heimo asutti alun perin Thessaliaa ja Boiotiaa keskisessä Manner-Kreikassa. Aiolialaisia asui myös Aitoliassa ja Peloponnesoksen pohjoisosissa. Niin kutsuttujen doorilaisvalloitusten aikaan noin 1100-luvulla eaa. aiolialaisia muutti ensin Lesboksen saarelle ja sitten myös Vähän-Aasian luoteisrannikolle, joka sai heimon mukaan nimen Aiolis.


title: Aiolialaiset

text: Aiolialaisten puhuma aiolialainen kreikka oli yksi klassisen kreikan päämurteista. Aiolialaisella murteella sai alkunsa kreikkalaisten vanhin lyyrinen runous, jota edustavat ennen kaikkea Alkaios ja Sapfo.


title: Verona-Villafrancan lentoasema

text: Valerio Catulloksi nimetty Verona-Villafrancan lentoasema sijaitsee 12 km:n päässä Veronan kaupungin keskustasta lounaaseen. Se muodostaa Brescian lentoaseman kanssa toiminnallisen kokonaisuuden Aeroporti Sistema del Gardan. Verona-Villafrancasta on sekä koti- että ulkomaisia lentoyhteyksiä. Vuotuinen matkustajamäärä on noin 2 500 000.


title: Blackstar (yhtye)

text: Blackstar oli brittiläinen heavy metal -yhtye, jonka perustivat entiset Carcassin jäsenet vuonna 1995, mutta ilman Bill Steeriä. Yhtyeen nimi tulee Carcassin biisistä, Swansong albumilta. He julkaisivat vain yhden levyn. Jonkin ajan kuluttua Blackstar joutui vaihtamaan nimensä muotoon Blackstar Rising. Yhtye hajosi, kun Ken Owen kärsi aivoverenvuodosta.


title: Nick Berg

text: Nicholas Evan Berg (2. huhtikuuta 1978 – 7. toukokuuta 2004) oli yhdysvaltalainen liikemies, joka oleskeli Irakissa Yhdysvaltain johtaman miehityksen aikana. Hänet siepattiin ja mestattiin toukokuussa 2004. Video tapahtuneesta julkaistiin malesialaisella verkkosivustolla. CIA:n mukaan Bergin pään katkaisi Abu Musab al-Zarqawi. Surmaajien mukaan teko oli kosto Abu Ghraibin vankilan tapahtumista. Bergin isä syytti George W. Bushia ja Donald Rumsfeldia poikansa kuolemasta.


title: Nick Berg

text: Berg oli vankka presidentti Bushin politiikan tukija ja matkusti Irakiin toivoen saavansa töitä maan infrastruktuurin uudelleenrakentamisessa. Hän saapui maahan 21. joulukuuta 2003. Hän kävi myös pohjoisessa Mosulissa ja tapasi irakilaismiehen, jonka veli oli naimisissa hänen tätinsä kanssa. Bergin oli tarkoitus palata Yhdysvaltoihin 30. maaliskuuta 2004, mutta hänet pidätettiin 24. maaliskuuta. Perheen mukaan Berg luovutettiin yhdysvaltalaisviranomaisille ja pidettiin 13 päivää ilman mahdollisuutta tavata asianajajaa.


title: Nick Berg

text: Yhdysvaltain presidentin edustajan Irakissa avustaja Dan Senor sanoi, ettei Berg ollut ikinä Yhdysvaltain joukkojen vangitsema. Prikaatikenraali Mark Kimmittin mukaan hän oli irakilaispoliisin säilössä 24.3.–6.4. Irakin poliisin päällikkö, kenraalimajuri Mohammed Khair al-Barhawin mukaan Irakin poliisi ei ikinä pidättänyt surmattua amerikkalaista.


title: Nick Berg

text: FBI:n agentit varmistivat Bergin henkilöllisyyden hänen perheeltään. Perhe nosti syytteen Philadelphiassa 5. huhtikuuta väittäen hänen pidätystään laittomaksi, jonka jälkeen Berg vapautettiin. Berg asettui Bagdadissa Al-Fanar -hotelliin jossa hänet nähtiin viimeksi 9. huhtikuuta 2004.


title: Nick Berg

text: Bergin ruumiin löysi 8. toukokuuta 2004 yhdysvaltalainen partio Bagdadissa riippumasta moottoritien sillasta. 11. toukokuuta ryhmä nimeltä Muntada al-Ansar julkaisi videon ”Abu Musa'b al-Zarqawi slaughters an American”, jossa Bergiltä katkaistiin pää. Videolla Berg on puettu oranssiin haalariin, jollaista myös Guantanamon ja Abu Ghraibin vangit käyttävät ja istuu valkoisessa muovituolissa. Taustalla on viisi henkilöä pukeutuneena mustiin, naamioihin ja huiveihin. Berg kertoo nimensä ja vanhempiensa ja sisarustensa nimet ja asuinpaikkansa. Tämän jälkeen mies lukee pitkähkön julistuksen, ja noin kohdassa 4.30 yksi miehistä hyökkää Bergin kimppuun veitsellä ja muut pitävät häntä paikoillaan. Video julkaistiin www.al-ansar.biz -sivustolla. CNN, BCC ja Fox News saivat sen haltuunsa, mutta Aljazeeran toimittajien mukaan sivusto oli suljettu 90 minuutin kuluttua jutun julkaisemisesta.


title: Nick Berg

text: 13. toukokuuta paljastettiin, että Nick Bergiä oli tutkittu Zacarias Moussaouin tapauksen yhteydessä. Moussaoui oli käyttänyt Bergin sähköpostiosoitetta ennen syyskuun 11. päivän iskuja. Bergin isän mukaan Nick Berg oli sattumalta tavannut Moussaouin bussimatkalla Oklahoman yliopistossa opiskellessaan ja lainannut tälle kannettavaa tietokonettaan sähköpostin lähettämistä varten.


title: Sharon Stone

text: Sharon Yvonne Stone (s. 10. maaliskuuta 1958 Meadville, Pennsylvania) on yhdysvaltalainen näyttelijä. Hän nousi kansainväliseen kuuluisuuteen vuoden 1992 menestyselokuvan "Basic Instinct – vaiston varassa" myötä, joka nostatti kohun valtavirran elokuvissa harvinaisen rohkeiden eroottisten kohtaustensa vuoksi. Stone esitti elokuvassa femme fatalea, kohtalokasta naista Catherine Tramellia.


title: Sharon Stone

text: Stone sai vuonna 1996 elokuvasta "Casino" Golden Globen ja Oscar-ehdokkuuden. Samana vuonna Stone sai oman tähden Hollywood Walk of Famelle. Stone on ollut Golden Globe -ehdokkaana myös elokuvista "Basic Instinct" (1992), "Ystävykset" (1998) ja "Muusa" (1999). Vuonna 2004 Stone sai ensimmäisen Emmy-palkintonsa vierailustaan televisiosarjassa "Oikeus ja kohtuus".


title: Sharon Stone

text: Ennen elokuvauraansa Stone toimi mallina. Hän aloitti näyttelijänuransa vuonna 1980 Woody Allenin elokuvan "Stardust Memories" sivuosassa. Vuonna 1981 Stone pääsi näyttelemään ensimmäistä kertaa pääroolia Wes Cravenin kauhuelokuvassa "Tappava siunaus" ("Deadly Blessing").


title: Sharon Stone

text: Stone on vieraillut 1980-luvulta lähtien monissa televisiosarjoissa, kuten "Remington Steele" (1983), "Bay City Blues" (1983), "T.J. Hookers" (1985), "Magnum" (1984), "Silver Spoons" (1982), "Mike Hammer" (1984), "Roseanne" (1998), "Will & Grace" (2005) ja "Huff – terapian tarpeessa" (2006).


title: Sharon Stone

text: "Basic Instinctin" ja "Casinon" jälkeen Stone ei ole tehnyt yhtä menestyneitä elokuvia, osittain siksi, että hän on esiintynyt elokuvissa melko harvoin. Vuonna 2006 Stone yritti paluuta elokuvamaailman huipulle "Basic Instinctin" jatko-osan "Basic Instinct 2" avulla. Elokuva kuitenkin epäonnistui kaupallisesti ja sai huonoja arvosteluita kriitikoilta. Stonella on myös kaksi Razzie-palkintoa elokuvista "Käännekohdassa"/"Spesialisti" (1994) ja "Basic Instinct 2" (2007).


title: Sharon Stone

text: Stone on ollut kaksi kertaa avioliitossa. Ensimmäinen aviomies oli Michael Greenburg, jonka kanssa Stone meni naimisiin vuonna 1984. Pari erosi vuonna 1987. Toinen aviomies oli Phil Bronstein, jonka kanssa Stone solmi avioliiton vuonna 1998. Pari erosi vuonna 2004. Avioliittonsa aikana Sharon ja Phil adoptoivat vuonna 2000 poikavauvan, jonka nimeksi tuli Roan Joseph Bronstein.


title: Sharon Stone

text: Stonella on kolme adoptiolasta: Roan (s. 2000), Laird (s. 2005) ja Quinn (s. 2006).


title: Sharon Stone

text: Stone on mukana aidsin vastaisessa työssä ja vaatii muun muassa lisäpanostuksia HIV:n tutkimukseen.


title: Uppo-Nalle

text: Uppo-Nalle on Elina Karjalaisen luoma satukarhu ja siitä kertova kirjasarja. Ensimmäinen Uppo-Nalle-lastenkirja ilmestyi vuonna 1977 ja sen 21. painos vuonna 2002. Näitä Hannu Tainan kuvittamia kirjoja on ilmestynyt 22 ja niiden kunniaksi on vuonna 1997 julkaistu postimerkkikin. Karjalaisen kirjoittama näytelmä tästä sympaattisesta, loruilevasta lelunallesta valmistui 1980 Kuopion kaupunginteatteriin ja nallesta on tehty televisiosarja nimeltään "Uppo-Nalle ja joulun odotus". Nallen mukaan nimetty Uppo-Nallen lastenklinikka avasi ovensa 1991 Kuopiossa. Samana vuonna Uppo-Nallesta tehtiin elokuva. Vuonna 2010 Kyösti Haatanen voitti Kuopion IV. kansallisen sävellyskilpailun koko perheen oopperallaan Uppo-Nalle löytää ystävän.


title: Uppo-Nalle

text: Uppo-Nalle, alkuperäiseltä nimeltään Alfons, on leikkikarhu, jonka ranskalainen pikkupoika on heittänyt laivalta mereen kiukunpuuskassaan. Se ajelehtii kokonaisen vuoden merillä ja toivoo löytävänsä rannan, jossa olisi ystävä odottamassa. Reeta löytää nallen, kun se huuhtoutuu rannalle. Uppo-Nalle kirjoittaa loppusointurunoja, pelkää peipposia ja haaveilee julkaisevansa runokirjan "Uponneen kansan lauluja". Sitä ei saa kuivattaa liikaa, koska sen jälkeen se ei olisi enää Uppo-Nalle.


title: Uppo-Nalle

text: Reeta on aivan tavallinen pieni tyttö, joka ystävystyy Uppo-Nallen kanssa.


title: Uppo-Nalle

text: Laulava Lintukoira on Reetan perheen koira. Se touhottaa koko ajan ja hoilottaa keksimiään laulunpätkiä, joissa ei välillä ole päätä eikä häntää.Osa kirjoista on julkaistu myös äänikirjoina.


title: Uppo-Nalle

text:
Uppo-Nallet pienemmille lapsille
Uppo-Nallen runoreissu


title: Nintendo Seal of Quality

text: Nintendo Seal of Quality on kultainen sinetti, jonka Yhdysvaltain Nintendo antaa jokaiselle Nintendon konsolille lisensoidulle pelille. PAL-alueella sinetissä lukee "Original Nintendo Seal of Quality" ja NTSC-alueella vain "Official Nintendo Seal". Sinetti on pyöreä PAL-alueella ja soikea NTSC-alueella. Nintendo loi sinetin alun perin taatakseen konsoleilleen laadukkaita pelejä.


title: Nintendo Seal of Quality

text: Yksi pääsyistä vuoden 1983 videopelilamaan oli kuluttajien tyytymättömyys suureen määrään esitellyistä peleistä. Markkinoiden johtavassa konsolissa Atari 2600:ssa ei ollut suojauksia, joten kuka tahansa jolla oli ohjelmointityökalut saattoi tehdä ja markkinoida pelejä sille. Pelejä tulvi markkinoille, jonka seurauksena kuluttajien luottamus laski.


title: Nintendo Seal of Quality

text: Pelaajat suhtautuivat varoen pelintekijöihin aikana jolloin Nintendo toi markkinoille Nintendo Entertainment Systemin. NES-peleissä oli 10NES-estosiru, jonka ansiosta kuka hyvänsä ei voinut tehdä pelejä konsolille. Kuluttajien luottamus oli kuitenkin vielä epävarmaa, joten Nintendo esitteli "Seal Of Qualityn" näyttääkseen pelaajille, että pelien täytyi läpäistä laatuvaatimukset. Se oli tietenkin pääasiassa markkinointia mutta se toimi – kuluttajien luottamus palasi ja NES nousi suursuosioon. Kunkin valmistajan pelimäärä rajattiin viiteen peliin vuodessa, jotta peleihin panostettaisiin kunnolla.


title: Nintendo Seal of Quality

text: Nintendo Seal of Quality on yhä käytössä, ja kaikki Game Boy Advancen, Nintendo DS:n ja Nintendo GameCuben pelien paketit saavat kanteensa kultaisen sinetin.


title: Nintendo Seal of Quality

text: Lisensoimattomien pelien valmistajat eivät tyypillisesti uskaltaneet kopioida leimaa sellaisenaan, mutta eräät valmistajat, kuten australialainen HES (Home Entertainment Suppliers) ja yhdysvaltalainen Active Enterprises, kehittivät peleihinsä oman "laatutakuuleimansa".


title: Rymd

text: Rymd (’avaruus’ ruotsiksi) oli 1970-luvun alussa markkinoilla ollut, syklamaatilla makeutettu juomajauhe. Veteen sekoittamalla yhdestä pienikokoisesta pussillisesta valmistui kaksi litraa valmista juomaa. Markkinoinnissa korostettiin kuljetuksen keveyttä, ja mainonta ajoitettiin kesään, jolloin suuria määriä juomia kuljetettiin painavissa lasipulloissa kesämökeille. Juomajauheen makuina olivat ainakin appelsiini, mansikka, omena, puolukka, sitruuna, vadelma ja veriappelsiini. Myös Tarzan-Rymdiä oli kaupan. Viimeisenä lanseeratuissa, mansikan ja puolukan makuisten juomajauheiden markkinoinnissa käytettiin Kiviset ja Soraset -hahmoja.


title: Rymd

text: Jauheen valmistus lopetettiin, kun levisi perättömäksi osoittautunut huhu, että syklamaatilla makeutettu tuote aiheuttaisi syöpää.


title: Pohjoissuomenkarja

text: Pohjoissuomenkarja eli lapinlehmä (PSK) on suomalainen naudan alkuperäisrotu. Se on väriltään yleensä valkoinen. Rotu on uhanalainen: sen yksilöitä on arvioitu olevan jäljellä noin 350. FABAn nuorsonnilistassa mainittiin marraskuun 2006 puolivaiheilla liki 500 suomalaista nuorsonnia, joista vain 3 pohjoissuomenkarjaa. Pelson vankilan maatila Vaalassa on Suomen tunnetuimpia lapinkarjatiloja ja toimii rodun elävänä geenipankkina. Ensimmäiset eläimet tuotiin sinne helmikuussa 1985. Tilalla on noin 50 lapinlehmää.


title: Pohjoissuomenkarja

text: Vanhan tarun mukaan ensimmäinen lapinlehmä nousi lähteestä ensimmäisten ihmisten asetuttua Lappiin Pohjoissuomenkarjan alkuperä on epäselvä. Sen arvellaan kuitenkin kehittyneen kyytöstä eli itäsuomenkarjasta tai oletetusta, kaikille Suomen alkuperäisroduille yhteisestä kantamuodosta. Kielitieteellisin perustein länsisuomenkarja ja itäsuomenkarja ovat olleet ainakin jonkinasteisia rotuja vähintään 2000 vuoden ajan, pohjoissuomenkarja jopa kauemminkin.


title: Pohjoissuomenkarja

text: Suomen lisäksi pohjoissuomenkarjan kaltaisia valkeita rotuja on myös Ruotsin, Norjan ja Siperian pohjoisosissa. Näillä roduilla on ehkä ollut yhteinen kantamuoto, josta nykyään erilliset rodut ovat kehittyneet.


title: Pohjoissuomenkarja

text: Pohjois-Suomen Karjanjalostusyhdistys (PSK) ja rodun kantakirja perustettiin vuonna 1905. Yhdistyksen ensimmäisiä toimia oli rodun puhtauden kartoitus. Tuolloin myös tehtiin kokeita, joissa ilmeni lapinlehmän tuotoksen olevan keskimäärin 1 500 kg maitoa vuodessa. Kun ruokintaa täydennettiin juurikkailla ja väkirehulla, määrä liki kaksinkertaistui (vertaa tutkimus, jossa mukana olleet vuosina 1984–88 syntyneet lapinlehmät lypsivät keskimäärin 4 494 kg/vuosi). Yhdistys piti kantakirjaa, järjesti näyttelyitä ja kilpailuja, välitti siitosvasikoita ja neuvoi viljelijöitä. Toimintaa hankaloitti etenkin epäsuotuisat olosuhteet rehunkasvatuksen suhteen.


title: Pohjoissuomenkarja

text: Kantakirjaeläimiltä ei vaadittu toiminnan alkuvaiheissa tuotostietoja, mutta vuonna 1912 kriteeriksi otettiin vuotuinen 80 kg rasvatuotos. Vuonna 1925 alettiin vaatia oikeaa väritystä: eläimen tuli olla valkoinen punaisin tai mustin täplin kyljissä.


title: Pohjoissuomenkarja

text: 1930-luvulla pohjoissuomenkarja kehittyi voimakkaasti, mutta sodan syttyminen aiheutti rankkoja tappioita, kun itäisestä Lapista evakuoidusta karjasta lähes puolet piti teurastaa. Jäljelle jätettyjenkään olot eivät olleet kaksiset rehunpuutteen takia. Myös vuonna 1944 alkanut Lapin sota harvensi rivejä: Inarin, Utsjoen ja Petsamon karjat teurastettiin, loput siirrettiin Ruotsiin tai Vaasan ja Oulun lääneihin. Karjan oli kuljettava jalan, mikä myös osaltaan harvensi lukuja. Erityisen raskasta evakko oli sonneille. Seuraavana keväänä evakuoidun karjan menetysten arvioitiin kuitenkin olevan vain noin 6–7 %.


title: Pohjoissuomenkarja

text: Sodan jälkeen vaatimukset maatalouden suhteen kasvoivat. Runsastuottoisemmat ja -lukuisemmat ayrshire ja länsisuomenkarja alkoivat vallata alaa pohjoissuomenkarjalta. Ayrshire yleistyi pian Suomen yleisimmäksi nautaroduksi, mistä syystä Itä-Suomen, Länsi-Suomen ja Pohjois-Suomen karjanjalostusyhdistykset yhdistyivät joulukuussa 1946 muodostaen Suomen Karjanjalostusyhdistyksen (SK). Yhteistä kantakirjaa alettiin pitää vuonna 1947.


title: Pohjoissuomenkarja

text: Vuonna 1958 ei enää ollut ainuttakaan pohjoissuomalaista valiosonnia. Keinosiemennys yleistyi 1950-luvulla, mikä helpotti viljelijöiden siirtymistä muihin rotuihin, ja 1960-luvulla lapinkarjaa löytyi enää syrjäisiltä tiloilta ja joiltakin uskollisilta kasvattajilta. Jalostustoiminta oli kannan pienuuden vuoksi mahdotonta. 1980-luvun alussa havahduttiin lapinkarjan nopeaan hupenemiseen. Rodusta löydettiin monia arvokkaita ominaisuuksia, ja toimiin sen pelastamiseksi ryhdyttiin. Helmikuussa 1985 siirrettiin ensimmäiset eläimet Pelson vankilatilan elävään geenipankkiin.


title: Pohjoissuomenkarja

text: Pohjoissuomenkarja on sopeutunut tehokkaasti Suomen karuihin oloihin. Sen pieni koko ja sorkat soveltuvat hyvin Lapin maastossa kulkemiseen. Nupous on kehittynyt ehkä puolustuskeinona kylmyyttä vastaan, koska sarvet haihduttavat lämpöä. Valkoinen väri taas karkottaa mäkäriä.


title: Pohjoissuomenkarja

text: Pohjoissuomenkarjan eläin on tyypillisimmin kokovalkoinen. Turpa ja korvat voivat olla mustat tai punaruskeat, myös rungossa voi olla tummia täpliä. Rotu on nupo, mutta joillakin yksilöillä voi olla niin kutsutut nahkasarvet. Lapinlehmä on pienempi ja tuottaa vähemmän kuin monet pidemmälle jalostetut lypsyrodut, mutta sillä on monia hyviä ominaisuuksia, kuten hyvä hedelmällisyys ja erinomainen kestävyys. Sen luonteeseen kuuluu aktiivisuus ja uteliaisuus, rauhallisuus ja alkuperäisroduille tyypillinen älykkyys. Se selviää hyvin vaatimattomissa oloissa ja tulee toimeen myös metsälaitumella. Rotu on suomenkarjaroduista pienikokoisin.


title: Kuvakirjoitus

text: Kuvakirjoitus (piktogrammikirjoitus, piktografinen kirjoitus) on kirjoitusta, jossa jokin kuva merkitsee sanaa. Esimerkiksi tähden kuva voi merkitä tähteä tai jumalaa. Kuvia eli piktogrammeja voidaan yhdistellä. Veden ja kasvin kuvat yhdistettynä voivat merkitä kasteltua puutarhaa.


title: Kuvakirjoitus

text: Egyptiläinen hieroglyfikirjoitus oli alkuaan ruukkuihin ja muualle piirrettyjä kuvia, joita alkoi ilmestyä viimeistään 3500 eaa. Varsinainen hieroglyfikirjoitus syntyi vuoteen 3100 eaa. mennessä. Hieroglyfejä saatettiin osata jo 3400–3300 eaa.


title: Kuvakirjoitus

text:
Varhaisin kuvakirjoitus oli Mesopotamian Uruk-kirjoitus, joka lienee kehittynyt savisista laskurahoista, joita käytettiin ehkä kaupassa ja verotuksessakin. Ne tulivat käyttöön noin 9000–8000 eaa., ja kehittyivät mutkikkaiksi vuoden 4000 eaa. jälkeen. Samoihin aikoihin niitä alettiin sulkea savikuoreen, johon alettiin painaa laskurahoilla kuvioita. Lopulta pelkkä savikappale toimitti kirjanpidon virkaa. Noin 3500/3400 eaa alkaen savitauluihin piirrettiin numeroita. Noin 3200–3100 eaa. kuvakirjoitus alkoi levitä.
Näin kuvakirjoituksen synty vuosiin liittyy kaukokaupan syntyyn. Mesopotamian kuvakirjoitus alkoi kehittyä muutaman sadan vuoden sisään nuolenpääkirjoitukseksi ehkä jo 3000 eaa. alkaen.
Ennen kuvakirjoitusta maalattiin erilaisia kuvia muun muassa luolien seiniin. Nykyään käytetään kuvamerkkejä eli piktogrammeja muun muassa liikennemerkeissä.
Logogrammi (logografi, ideogrammi, ideografi) on merkki, joka ilmaisee jonkin ajatuksen, esimerkiksi Kuun nousu.


title: Kuvakirjoitus

text: Kiinalaisilla ja Keski-Amerikan intiaanikansoillakin on samankaltaisia kuvakirjoitusjärjestelmiä.


title: Kuvakirjoitus

text: Varhaiset laskurahat ilmestyivät Lähi-idässä noin 9000 eaa., mutta alkoivat kehittyä noin 5000 eaa. viljelyn voimistuessa. Noin vuodesta 4000 eaa. ilmeni monipuolinen kokoelma laskurahoja.


title: Kevin Federline

text: Kevin Earl Federline (s. 21. maaliskuuta 1978, Fresno, Kalifornia, Yhdysvallat) on yhdysvaltalainen julkisuuden henkilö ja rap-artisti. Hän esiintyi elokuvassa "You Got Served" ja oli taustatanssijana muun muassa Justin Timberlaken ja Britney Spearsin konserteissa.


title: Kevin Federline

text:
Federline ja Britney Spears menivät naimisiin 16. syyskuuta 2004 ja saivat vuoden kuluttua lapsen Sean Preston Federlinen (s. 14. syyskuuta 2005). Pariskunnan toinen poika, Jayden James Federline, syntyi 12. syyskuuta 2006. Spears haki avioeroa Federlinesta 7. marraskuuta 2006.
Nykyään Spearsilla ja Federlinella on yhteishuoltajuus.
Federlinella on ennestään kaksi lasta näyttelijä Shar Jacksonin kanssa, tytär Kori (s. 31. heinäkuuta 2002) ja poika Kaleb (s. 20. heinäkuuta 2004).


title: Kevin Federline

text: Federline jätti lukion kesken lähtiessään tanssiuralleen. Hän ja Spears esiintyvät tosi-tv-sarjassa "Britney and Kevin: Chaotic". Federlinen ensimmäinen hip hop -albumi "Playing with Fire" julkaistiin lokakuussa 2006. Ensimmäinen single levyltä, "PopoZão" julkaistiin uutenavuotena 2006. Medialta Federline on saanut lempinimen "K-Fed".


title: John Barbirolli

text: Sir John (Giovanni Battista) Barbirolli (2. joulukuuta 1899 Lontoo – 29. heinäkuuta 1970 Lontoo) oli brittiläinen kapellimestari ja sellisti. Barbirolli oli erityisen kiinteä suhde Hallé-orkesteriin Manchesterissa, jota hän johti lähes kolme vuosikymmentä. Hän oli New Yorkin filharmonikkojen musiikillinen johtaja ja johti myös useita muita orkestereita, kuten Lontoon sinfoniaorkesteria ja Lontoon filharmonikkoja. Hän johti paljon englantilaisten Edward Elgarin ja Vaughan Williamsin musiikkia. Hänen Gustav Mahler -tulkintansa ovat myös kuuluisia.


title: John Barbirolli

text: Barbirolli oli lontoolainen ja tuli musikaalisesta perheestä. Hänen isänsä ja setä olivat lontoolaisten teatteriorkestereiden (kuten Leicester Square Empire) viulisteja. He olivat myös soittaneet Toscaninin milanolaisessa La Scala -orkesterissa. Tämä vaikutti nuoren Johnin uraan: hänestä oli tuleva jousisoittaja, brittiläisen musiikin asiantuntija ja italialaisen oopperan suuri ystävä.


title: John Barbirolli

text: Barbirolli opiskeli Royal Academy of Musicissa; ”Sir John Barbirolli -kokoelmaa” (valokuvia ja muistoesineitä) säilytetään nykyään siellä. Nuorena sellistinä hän soitti Lontoon sinfoniaorkesterissa (LSO), muun muassa Elgarin sellokonserton ensiesityksessä. Barbirolli soitti myöhemmin myös konserton solistina. 1920-luvulla hän siirtyi orkesterinjohtamiseen ja perusti kamariorkesterin joka levytti uusia teoksia National Gramophone Societylle, huomattavimpana Elgarin "Introduction and Allegro".


title: John Barbirolli

text: Barbirolli tuli kuuluisaksi kyvystään luoda ensiluokkaisia esityksiä tiukallakin aikataululla. 1930-luvun monia levytyksiä Lontoon sinfoniaorkesterin ja Lontoon filharmonikkojen kanssa solisteinaan Fritz Kreisler, Jascha Heifetz ja Artur Rubinstein pidetään klassikkoina.


title: John Barbirolli

text: Vuosi 1937 oli Barbirollille tärkeä: hänet pyydettiin New Yorkin filharmonikkojen kapellimestariksi jatkamaan Toscaninin viitoittamaa tietä. Vaikka hänen viisi kauttaan olivat musiikillisesti menestyksekkäitä, newyorkilaiset musiikkikriitikot anglofobinen Olin Downes etunenässä olivat artikkeleissaan hyvinkin hyökkääviä. Barbirolli koki myös orkesterin aseman uhatuksi: vastaperustettua NBC Symphony Orchestraa johti Toscanini ja muusikoille maksettiin siellä parempia palkkoja.


title: John Barbirolli

text: Vuonna 1942 Barbirollia pyydettiin jatkamaan työtään New Yorkin filharmonikoissa, mutta se olisi vaatinut Yhdysvaltain kansalaisuutta, johon Barbirolli ei suostunut. Tuolloin hänet kutsuttiin kapellimestariksi Hallé-orkesteriin, ja tarjous muutti hänen uransa.


title: John Barbirolli

text: Lisääntyvä konsertointi sai Hallén lopettamaan yhä epäedullisemman järjestelyn, jossa se jakoi puolet soittajistaan BBC:n kanssa (joka oli tosin pelastanut orkesterin lamakaudella). Lisäksi orkesterilla heräsi tarve ensiluokkaiselle kapellimestarille. Barbirollin saapuessa vain neljä jaetuista soittajista päätti liittyä Hallé-orkesteriin, joten Barbirollin täytyi kasata soittajisto muutamissa viikoissa, ja hän ryhtyi tarmokkaasti toimeen. "Uutta Halléta" voidaan kuulla Arnold Baxin ja Vaughan Williamsin musiikkia sisältävillä levyillä, jotka oli tehty sota-ajan Manchesterissa.


title: John Barbirolli

text: Barbirolli johti orkesteria kaksikymmentä viisi vuotta konsertoiden useissa kaupungissa, kuten Cheltenhamissa, jossa hän kantaesitti monia teoksia. Hän johti myös BBC:n sekä Lontoon muita orkestereita ja teki useita levytyksiä. Hänen yhteistyönsä EMI-levy-yhtiön kanssa poiki useita kuuluisia levytyksiä, jotka ovat nykyäänkin saatavilla.


title: John Barbirolli

text: Barbirollin tulkinnat Elgarin, Vaughan Williamsin, Mahlerin, Schubertin, Beethovenin, Sibeliuksen, Verdin ja Puccinin musiikista ovat niitä, joista hänet erityisesti muistetaan. Hän tuki myös aktiivisesti brittiläisten nykysäveltäjien musiikkia kantaesittäen useita teoksia.


title: John Barbirolli

text: Barbirolli oli naimisissa brittiläisen oboistin Evelyn Rothwellin kanssa.


title: Salme

text: Salme on naisen etunimi.


title: Salme

text: Salme tulee viron "salm"-sanasta, joka merkitsee 'runoa'. Lisäksi nimi yhdistetään salmea tarkoittavaan sanaan "väin", jolloin Salme tarkoittaisi 'salmen neitoa' (viroksi "väina neiu"). Salme on vanhoissa virolaisissa kansanrunoissa sekä kansalliseepoksessa "Kalevipoegissa" esiintyvä nimi. Kansanrunojen Salme-neitoa kosivat aurinko, kuu ja tähdet.


title: Salme

text: Mahdollisesti heimoharrastuksen innoittamana nimi esiintyi Kansanvalistusseuran kalenterissa 1882 ja Suomen almanakassa Salme on ollut vuodesta 1908 lähtien. Suosituimmillaan nimi oli 1920–1940-luvuilla.


title: Salme

text: Vuoden 2009 loppuun mennessä Väestörekisterikeskuksen mukaan Salme-nimen on saanut 9 169 naista ja noin 20 miestä.


title: Jopa

text: Jopa oli banaaninmakuista limonadia, jonka valmistus alkoi vuonna 1963. Tuote katosi markkinoilta nopeasti, koska erikoinen maku ei iskenyt suomalaisiin. Jopa oli hiilihapoton limonadi.


title: Jopa

text: Tuotetta lanseeraamaan tehtiin Paul Johanssonin säveltämä ja Reino Helismaan sanoittama iskelmä "Jopa on hyvää", jonka levytti 17-vuotias Marion Rung. Rung esiintyi sittemmin myös juoman mainoskuvissa. Laulu ehti soida Yleisradiossakin ennen kuin siellä tajuttiin, että kyseessä on mainoslevy.


title: Trish Stratus

text: Trish Stratus (oik. Patricia Anne Stratigias, s. 18. joulukuuta 1975, Richmond Hill, Ontario, Kanada) on kanadalainen entinen showpainija. Häntä pidetään yleisesti yhtenä kaikkien aikojen parhaista naispuolisista showpainijoista.


title: Trish Stratus

text: Trish teki debyyttinsä vuonna 2000 ja lopetti uransa vuonna 2006. Ennen painiuraansa Trish toimi fitness-mallina ja esiintyi monien kehonrakennus- ja fitness-lehtien kansissa sekä televisiossa. Trish liitettiin WWE:n Hall of fame -kunniagalleriaan vuonna 2013. Nykyään hän toimii Kanadassa joogayrittäjänä itse perustamassaan Stratusphere Yoga -studiossa.


title: Trish Stratus

text: Trish debytoi T&A (Test and Albert) -joukkueen managerina. Trishiä tuotiin esiin lähinnä yliseksikkäänä ja viettelevänä blondina.


title: Trish Stratus

text: Kehään Trish päästettiin vasta kesällä 2000. Trish & Test & Albert kohtasivat Hardy Boyzit (veljekset Matt ja Jeff Hardy) ja Litan. Trish onnistui selättämään Litan ottelussa.


title: Trish Stratus

text: Vuonna 2001 Trish pistettiin juonikuvioon McMahonien kanssa. Juonessa Trish oli Vince McMahonin rakastajatar, jonka seurauksena Vincen tytär Stephanie McMahon oli näreissään Trishille. Trish ja Stephanie kohtasivat toisensa No Way Out-PPV'ssä. Stephanie onnistui lopulta selättämään Trishin, kun William Regal sekaantui otteluun ja aiheutti näin tappion Trishille.


title: Trish Stratus

text: Seuraavana maanantaina, RAWssa, Trish ja Vince kohtasivat Stephanien ja Regalin ottelussa, joka päättyi lopulta Vincen kääntymiseen Trishiä vastaan. Vince kertoi Trishille, ettei tämä koskaan ollut hänelle mitään muuta, kuin "daddy's little toy", ja että leikkiaika on ohi. Trishin pää tungettiin roska-astiaan ja hän sai likaisesta mopista. Tämän jälkeen Vince nöyriitti Trishiä käskemällä tätä matkimaan koiraa ja strippaamaan itsensä alusvaatteisilleen. Trish sai kostonsa WrestleManiassa, kun Vincen otellessa poikaansa Shane McMahonia vastaan Street Fightissa Trish antoi Vincelle avokämmenestä naamaan.


title: Trish Stratus

text: Kun WWF oli ostanut World Championship Wrestlingin, ja Extreme Championship Wrestling oli mennyt nurin, nämä kaksi federaatiota olivat juonikuviossa nyt Shanen ja Stephanien omistuksessa, ja näin ne muodistivat Alliancen. Trish ja Lita sopivat riitansa ja yhdistivät voimansa, liittyen WWF'n riveihin taistelussa Alliancea vastaan. Trish otteli tällöin mm. joukkueena Litan kanssa bra&panties ottelussa Alliancen Torrie Wilsonia ja Stacy Keibleria vastaan.


title: Trish Stratus

text: Survivor Series PPV'ssä Trish voitti vihdoinkin ensimmäisen WWF Women's titlensä Six Pack Challenge ottelussa.


title: Trish Stratus

text: Trish hävisi mestaruutensa vasta 4. helmikuuta, ja Wrestlemaniassa hän otteli jälleen kyseistä vyöstä, vastustajinaan hallitseva mestari Jazz ja Lita. Jazz kuitenkin säilytti mestaruutensa.


title: Trish Stratus

text: WWF joutui muuttamaan nimensä World Wrestling Entertainmentiksi World Wildlife Fund-eläinsuojelujärjestyn nostaman syytteen vuoksi.


title: Trish Stratus

text: 13. toukokuuta 2002, RAW'ssa Trish voitti Women's titlen toisen kerran urallaan Jazzilta. Myöhemmin hän hävisi sen Molly Hollylle, mutta voitti vyön takaisin Unforgiven PPV'ssä. Survivor Seriesissä Trish hävisi vyönsä Victorialle.


title: Trish Stratus

text: Vuonna 2003 WWE aloitti Trishin ja Chris Jerichon välisen juonikuvion. Jericho ja Christian olivat lyöneet vetoa siitä, kumpi pääsee ensin sänkyyn naisen kanssa. Christian yritti iskeä Litaa ja Jericho Trishiä. Trish lämpesi Jericholle ja neuloi tälle jopa villapuseroa, ja eräässä RAW'ssa nämä kaksi vaihtoivat suudelman. Pian kuitenkin Trishille selvisi Jerichon ja Christianin veto, Litan kerrottua tästä hänelle. Armageddon PPV'ssä nähtiin "Batle of sexes" tag team ottelu, jossa Lita ja Trish kohtasivat Jerichon ja Christianin. Christian selätti ottelussa Trishin.


title: Trish Stratus

text: Trish ja Jericho lähenivät lopulta, ja saivat suhteensa toimimaan. Wrestlemania XX vanhat ystävykset Christian ja Jericho kohtasivat toisensa, Christianin voitettua, kun Trish löi Jerichoa, luultuaan tätä Christianiksi, kun hän oli soikaistunut hetkellisesti. Ottelun jälkeen Trish läimäytti Jerichoa tarkoituksellisesti, ja kääntyi heeliksi (pahikseksi), aloittaen suhteensa Christianiin. Pari suuteli entrancerampilla ennen katoamistaan backstagelle.


title: Trish Stratus

text: Trish voitti Badd Blood PPV'ssä Women's titlen Victorialta, ottelussa, johon hänen ja Victorian lisäksi osallistuivat Lita ja Gail Kim. Trish hävisi mestaruutensa vasta vuoden loppupuolella Litalle, mutta voitti sen vuoden 2005 alussa Litalta takaisin, New Years Revolution PPV'ssä. Wrestlemaniassa Trish puolusti mestaruuttaan vuoden 2004 diva search voittaja Christy Hemme'a vastaan. Trish säilyttää mestaruutensa.


title: Trish Stratus

text: Tämän jälkeen Trishillä oli yhä vihanpitoa Litaa vastaan, mutta Litalla oli "aviomiehensä", vahva ja sadistinen hirviö, Kane, takanaan, joten Trish oli suuressa pulassa. Trish kuitenkin otti lähes Kanen kokoisen painijan, Visceran, puolelleen Kanea vastaan, palkiten tätä ruumiillaan. Backlash PPV'ssä Kane kohtasi Visceran, ja Trish oli luvannut, että harrastaa seksiä Visceran kanssa samana iltana hotellissa myöhemmin, mikäli tämä vain tuhoaa Kanen. Kane oli kuitenkin tuhoisampi, kuin Viscera ja iski tälle jätille chokeslammin ja selätti. Ottelun jälkeen naisten mestari vielä päätti haukkua Visceraa, joka suuttui, puristi Trishiä bear hugissa, jonka jälkeen vielä iski tälle splashin. Stratus kärrättiin pois paareilla.


title: Trish Stratus

text: Trish palasi myöhemmin saman vuonna auttamaan RAW Diva Search 2005 voittajaa, Ashley Massaroa tämän ongelmissa Torrie Wilsonia, Victoriaa ja Candicea vastaan, ollen näin taas face (hyvis). Pian RAW'hon ilmaantui Mickie James (kehuttu naispainija Alexis Laree), iso Trish-fani, joka pyrki tekemään tähän vaikutuksen. Vuoden lopulla, joulutunnelmaa Trishille luodessaan Mickie suuteli Trishiä mistelin alla, josta Trish ei ilahtunut. Mickie oli todella mustasukkainen Trishistä, kunnes kääntyi tätä vastaan Saturday Night Main Eventissä. Mickie kohtasi Trishin WWE Women's titlestä Wrestlemaniasta, vieden voiton.


title: Trish Stratus

text: Diva of the Decade tittelin saanut, seitsenkertainen naisten maailmanmestari ja koko maailman menestynein nais showpainija Trish Stratus lopetti painimisen.Vuonna 2006 Trish Stratuksen menestyksekäs painiura päättyi. Maailman legendaarisimmaksi naisshowpainijaksi edennyt Trish lopetti painiuransa. Hän paini viimeisen RAW-ottelunsa Madison Square Gardenissa 11. syyskuuta Mickie Jamesiä vastaan. Unforgiven-tapahtumassa 22. syyskuuta Stratus voitti seitsemännen kerran naisten mestaruuden, tällä kertaa Litaa vastaan. Trish Stratus lopetti kuitenkin uransa heti mestaruusottelun jälkeen ja naisten mestaruusvyö on jälleen kaikkien tavoiteltavissa.


title: Trish Stratus

text: Trish Status teki menestyksekkään paluun Raw-ohjelmaan 22.12.08 yli kahden vuoden tauon jälkeen. Kyseinen lähetys lähetettiin Kanadasta. Stratus osallistui tag team-otteluun John Cenan kanssa, sillä Cenan suunniteltu partneri Kelly Kelly poistui areenalta ennen ottelua. Ottelu oli hallitsevaa naisten mestaria Beth Phoenixia sekä tämän miesystävää Santino Marellaa vastaan. Cena ja Stratus voittivat ottelun suhteellisen vaivatta. 14. syyskuuta 2009 Stratus oli Rawissa tähtivieraana. Lokakuussa 2009 Trish Stratus palasi takaisin WWE:n muutamaksi jaksoksi. Trish Stratus paini viimeisen ottelunsa kolme vastaan kolme ottelussa saaden puolelleen MVP:n ja Mark Henryn. Heitä vastaan oli Beth Phoenix, Chris Jericho sekä Big Show. Trish kumppaneineen voittivat ottelun helposti.


title: Trish Stratus

text: Vuonna 2011 Trish Stratus teki yllätys paluun WWE:n. Helmikuussa Trish Strarus teki paluun Steel Cage otteluun, hänet otti vastaan Booker T. Ajan kuluessa Trish Stratuksesta tuli Tough Enough -kouluttaja, yhdessä mm. Stone Cold Steve Austinin kanssa. Kelly Kellyn ollessa ongelmissa LayCoolin kanssa, päätti Trish auttaa Kellyä sen verran, että LayCool lopettaisivat Kellyn vainoamisen. Sama juttu oli Mickie James:n kanssa, jota LayCool myös vainosi aikoja sitten. Trish Stratus nähtiin helmikuussa erikois - ottelussa, jossa LayCool saartivat Kellyä, Trish päätti tehdä kummalekin Laycoolille Stratusfactionin. Vickie Guerrero haasti myöhemmin Trish Stratuksen Wrestlemania XXVII otteluun yhdessä Jersey Shore ohjelmasta tutun Snookin ja painija John Morrison kanssa saaden vastaan LayCool:n ja Dolph Zigglerin. Trishin joukkue voitti. Voittonsa jälkeen Trish Stratus on tehnyt yksittäisiä paluita muutaman.


title: Trish Stratus

text: Huhtikuussa 2013 Trish Stratuksesta tulee yksi WWE:n merkittävimmistä painijoista, sillä hän liittyi Hall Of Fameen. Trish Stratus toimii nykyään vielä Stratusphere Yoga studiossa johtajana, mutta hänen ollaan kuultu puhuvan mahdollisesta piotkä-aisemmasta paluusta WWE:n. Hall Of Fame tittelin saamisen jälkeen voidaan seuraavaksi odottaa paluuta.


title: Trish Stratus

text: Virtuaalimaailmassa Trish Stratus teki myös paluun videopeliin WWE 12. Hänet voi avata pelattavaksi hahmoksi, kun lataa Divas DLC Packin. Tässä pelissä Trish Stratuksella on ensimmäistä kertaa tummat hiukset. Peli on Trishin 12 peli, jossa hän esiintyy. WWE 12 oli Trish Stratukselle varsin erikoislaatuinen: Trishin ulkonäköä parannettiin entuudestaan (Huom! Kaikkien), ja Trish Stratuksen iskuja ja sisääntuloa muokattiin aivan uusiksi. Chick Kick ja Stratusfaction muokattiin aivan uusiksi. Koko Trish Stratus muuttui edellis pelistään (SmackDown vs. Raw 2010) huomattavasti realistisemmaksi. Trish Stratuksen overall on 80 pelissä. Tulevaan peliin nimeltä WWE 13 sisältyy kymmenen naispanijaa. Pelissä tulee olemaan Attitude Era -pelimoottori, joka tukee entisajan merkittävimpiä painijoita, saaden muutaman yllätyksellisen painijan ja jopa kolme Attitude Era naista. Kuten arvata saattaa, Trish Stratus tekee upean paluun tässäkin pelissä. Trishin ulkonäkö palasi takaisin entiselle tasolleen. Hän on blondi tässä pelissä. Trishin overall on 80. Jälleen kerran Trish Stratus palaa pelimaailmaan, tulevaan peliin nimeltä WWE 14, sillä tämä WWE 13 jatko-osa sisältää myös Attitude Era-pelimoottorin. Trishin overall tulee olemaan 80-85 välillä.


title: Trish Stratus

text: showpainija. Häntä pidetään yleisesti yhtenä kaikkien aikojen parhaista naispuolisista showpainijoista.


title: Trish Stratus

text: Trish teki debyyttinsä vuonna 2000 ja lopetti uransa vuonna 2006. Ennen painiuraansa Trish toimi fitness-mallina ja esiintyi monien kehonrakennus- ja fitness-lehtien kansissa sekä televisiossa. Trish liitettiin WWE:n Hall of fame -kunniagalleriaan vuonna 2013. Nykyään hän toimii Kanadassa joogayrittäjänä itse perustamassaan Stratusphere Yoga -studiossa.


title: Trish Stratus

text: World Wrestling Federation: T&A


title: Trish Stratus

text: World Wrestling Federation: McMahon family


title: Trish Stratus

text: World Wrestling Entertainment: Alliance


title: Trish Stratus

text: World Wrestling Federation: 2002


title: Trish Stratus

text: World Wrestling Entertainment: 2002


title: Trish Stratus

text: World Wrestling Entertainment: Suhde Chris Jerichoon.


title: Trish Stratus

text: World Wrestling Entertainment: Ykkösdiva


title: Trish Stratus

text: Trish Stratus eläköityy


title: Trish Stratus

text: Muut esiintymiset Muokkaa


title: Trish Stratus

text: Paluu WWE:n ja Hall Of fame 2013 Muokkaa


title: Trish Stratus

text: Virtuaalimaailmassa Trish Stratus teki myös paluun videopeliin WWE 12. Hänet voi avata pelattavaksi hahmoksi, kun lataa Divas DLC Packin. Tässä pelissä Trish Stratuksella on ensimmäistä kertaa tummat hiukset. Peli on Trishin 12 peli, jossa hän esiintyy. WWE 12 oli Trish Stratukselle varsin erikoislaatuinen: Trishin ulkonäköä parannettiin entuudestaan (Huom! Kaikkien), ja Trish Stratuksen iskuja ja sisääntuloa muokattiin aivan uusiksi. Chick Kick ja Stratusfaction muokattiin aivan uusiksi. Koko Trish Stratus muuttui edellis pelistään (SmackDown vs. Raw 2010) huomattavasti realistisemmaksi. Trish Stratuksen overall on 80 pelissä. Tulevaan peliin nimeltä WWE 13 sisältyy kymmenen naispanijaa. Pelissä tulee olemaan Attitude Era -pelimoottori, joka tukee entisajan merkittävimpiä painijoita, saaden muutaman yllätyksellisen painijan ja jopa kolme Attitude Era naista. Kuten arvata saattaa, Trish Stratus tekee upean paluun tässäkin pelissä. Trishin ulkonäkö palasi takaisin entiselle tasolleen. Hän on blondi tässä pelissä. Trishin overall on 80.


title: Trish Stratus

text: Trish Stratus piti taukoa videopelisarjasta sitten WWE '13 jälkeen. Viime vuonna julkaistussa WWE 2K16 pelissä Trish Stratus tekee paluun osana ladattavaa Legends Pack DLC:tä. Hänen overall on pelissä 85 (uudensukupolven konsoleilla) ja 89 vanhan sukupolven konsoleilla).


title: Trish Stratus

text: 11.10.2016 julkaistavassa WWE 2K17 pelissä Trish Stratus on osa valtavaa painija rosteria.


title: Kova laki

text: Kova laki () on yhdysvaltalainen television poliisi- ja lakisarja, jonka tapahtumat sijoittuvat New Yorkiin. Sarjaa esitettiin NBC-kanavalla 20 tuotantokautta, vuodesta 1990 vuoteen 2010 saakka. Sarjan luoja on Dick Wolf.


title: Kova laki

text: CBS-kanava hylkäsi "Kovan lain" vuonna 1988 valmistuneen pilottijakson, minkä jälkeen NBC tarttui siihen ja aloitti sarjan esittämisen vuonna 1990. Yhdysvalloissa ainoa sitä pidempään jatkunut prime time -sarja on "Simpsonit". Toukokuussa 2010 NBC ilmoitti sarjan 20. kauden jäävän viimeiseksi. Draamasarjoista vain "Gunsmokea" (1955–1975) on tehty Yhdysvaltojen televisiohistoriassa yhtä kauan.


title: Kova laki

text: "Kovan lain" pohjalta on syntynyt neljä spin off -sarjaa: "" (1999–), "" (2001–2011), "" (2005–2006) ja "" (2010–2011). Myös "Conviction", jota tehtiin vain 13 jaksoa vuonna 2006, liittyi löyhästi "Kovaan lakiin". Lisäksi ITV tekee sarjasta Isoon-Britanniaan sijoittuvaa versiota "".


title: Kova laki

text: Suomessa Yle TV2 esitti vuosina 1990–2012 sarjan kaikki 433 jaksoa. Viimeinen osa lähetettiin 14. syyskuuta 2012.


title: Kova laki

text: Tunnin pituisten jaksojen alkupuoli seuraa muutamaa New Yorkin poliisin murharyhmän etsivää, jotka tavallisesti selvittävät murhatapausta (joskus jotakin muuta vakavaa rikosta). Yleensä jakson puolivälissä kerronnan painopiste siirtyy Manhattanin piirisyyttäjän toimistoon, jossa piirisyyttäjä ja hänen alaisensa käsittelevät samaa rikosta. Jaksojen kaksiosainen rakenne on lähes identtinen 1960-luvun sarjan "Arrest and Trial" kanssa. Samankaltaisuutta pidetään kuitenkin sattumana ja Dick Wolfin sanotaan olleen tietämätön "Arrest and Trialista" "Kovaa lakia" luodessaan.


title: Kova laki

text: Sarjan jaksojen juonet eivät yleensä liity toisiinsa. Vuosien varrella tästä on ollut vain muutamia poikkeuksia.


title: Kova laki

text: Jakso alkaa tavallisesti tarinaan liittymättömällä näkymällä newyorkilaisesta elämästä (esimerkiksi koirantaluttaja Manhattanilla tai hölkkääjä Central Parkissa), jonka kuluessa joku havaitsee rikoksen (yleensä murha), todistaa sellaisen tapahtumisen tai joutuu itse uhriksi. Sen jälkeen kohtaus siirtyy rikospaikalla alustavaa tutkimusta suorittaviin poliiseihin, jotka tekevät ensimmäisiä huomioitaan ja esittävät alustavia arvioita tapahtuneesta. Viimeistä, iskevää repliikkiä seuraavat alkutekstit.


title: Kova laki

text: "Kova lain" muodon vuoksi etsivillä on harvoin ratkottavanaan helppoja murhia, joissa syyllinen ei peittele syyllisyyttään niin kuin reaalimaailmassa on tavallista. Tämän sijaan etsivillä ei tavallisesti alussa ole juurikaan johtolankoja, eivätkä he välttämättä tiedä edes uhrin henkilöllisyyttä. Yleensä he tutkivat useita epäiltyjä ennen kuin löytävät hyvän epäillyn. Jakson keskivaiheilla etsivät alkavat yleensä työskennellä yhdessä syyttäjien kanssa, ja tavallisesti epäillyn pidätys näytetään. Poliisit saattavat ilmaantua myöhemmin tekemään lisää pidätyksiä tai todistamaan oikeuden edessä, mutta tavallisesti jakson jälkipuoliskolla rikostutkimuksesta vastaavat syyttäjän apulaiset.


title: Kova laki

text: "Kovassa laissa" ei juurikaan käsitellä vakiohahmojen yksityiselämää. Toisin kuin monissa muissa lakisarjoissa (kuten "Perry Mason yllättää" tai "Matlock"), joissa pääosassa ovat puolustusasianajajat, "Kovan lain" tapahtumat kuvataan syyttäjän näkökulmasta. Jaksot eivät aina lopu siihen, että syyllinen tuomitaan rangaistukseen, vaan myös vapauttavia tuomioita nähdään. Joskus syyttäjä ja syytetty sopivat kärsittävän rangaistuksen ilman oikeudenkäyntiä. Jaksot päättyvät joskus ilman, että lopullista ratkaisua saadaan. Joskus rikoksen todelliset yksityiskohdat jätetään katsojille epäselviksi. Joissakin jaksoissa syyttäjä voittaa jutun, mutta silti näyttää siltä, ettei oikeus voittanut. Joskus katsoja samaistuu syytettyyn ja jää miettimään, onko annettu lainmukainen rangaistus kohtuullinen.


title: Kova laki

text: "Kova laki" tunnetaan siitä, että se on kuvattu aidoilla tapahtumapaikoilla New Yorkissa ja siinä käytetään usein paikallisväriä: kaupungin pormestarit Rudy Giuliani ja Michael Bloomberg ovat esiintyneet sarjassa.


title: Kova laki

text: Monet kohtaukset alkavat tekstillä, joka kertoo tapahtumien paikan ja ajan. Sarjalle tunnusomainen on myös "dun DUN" -ääneksikin kuvattu äänitehoste, joka soitetaan kohtausten vaihtuessa. Se on alun perin tehty kuvaamaan ääntä, joka syntyy kun vankilan kalteriovet lyödään kiinni.


title: Kova laki

text: "Kovan lain" pääosaesittäjät vaihtuivat usein, ja esimerkiksi vasta kausien 7 ja 8 aikana pysyi täysin sama ryhmitys kaksi kautta peräkkäin. Pisimpään ensimmäisen kauden näyttelijöistä oli mukana Steven Hill, joka poistui sarjasta 10. kauden jälkeen. Vastapainona toistuville näyttelijävaihdoksille olivat S. Epatha Merkerson ja Sam Waterston, joiden Kova laki-pestit kestivät 17 ja 16 tuotantokautta. Näyttelijävaihdokset eivät kuitenkaan vaikuttaneet sarjan suosioon, sillä roolihahmojen taustatarinat olivat ohuita ja pääosassa olivat varsinaiset rikostapaukset.


title: Kova laki

text: "Lakia" ("Law") ja "järjestystä" ("Order") edustivat seuraavat:


title: Arvo Mörö

text: Arvo Mörö (3. heinäkuuta 1914 Kivennapa – 25. syyskuuta 1980 Oulu) oli sotien aikainen kaukopartiomies ja Mannerheim-ristin ritari numero 87. Siviiliammatiltaan hän oli linja-autoliikennöitsijä. Sodan jälkeen hän toimi Oulussa omistamassaan A. Mörö Oy:ssä toimitusjohtajana.


title: Arvo Mörö

text: Arvo Mörö oli syntyjään rajantakaisesta Karjalasta. Hän syntyi Kivennavalla Tuomas ja Helena Mörön maanviljelijäperheeseen.


title: Arvo Mörö

text: Talvisodassa Mörö kuului 3. rajakomppaniaan Kannaksen viivytystaisteluiden aikana ja myöhemmin divisoonansa kaukopartiojoukkueeseen.


title: Arvo Mörö

text: Rauhan tulo ei katkaissut Mörön toimintaa tiedustelijana, vaan hänestä tuli puolustusvoimain pääesikunnan alaisena toimivan ulkomaaosaston ns. tilastotoimiston tiedustelija eli "reppuri". Tässä asemassa hän suoritti ainakin kahdeksan tiedustelumatkaa Karjalankannakselle. Useiden Karjalassa syntyneiden kaukopartiomiesten tapaan Mörö hyödynsi näillä matkoillaan paikallistuntemustaan, sillä kaksi näistä matkoista ulottui hänen syntymäpitäjäänsä Kivennavalle.


title: Arvo Mörö

text: Rauhan aikaa käytettiin myös tiedustelijan erikoiskoulutukseen. Esimerkiksi huhtikuussa 1941 järjestettiin laskuvarjohypyn pikakoulutus. Myös tiedustelijakurssi ja radiosähköttäjäkoulutus olivat ohjelmassa.


title: Arvo Mörö

text: Mörön ensimmäinen jatkosodan partiomatka alkoi kahden miehen partiolla heti sotatilan julistamisen jälkeen 17. kesäkuuta 1941. Tiedustelukohteena olivat neuvostoarmeijan joukkojen siirrot Viipurin eteläpuolella. Tämän jälkeen seurasi lukuisia matkoja, joiden aikana suoritettiin niin tiedustelu- kuin hävitystehtäviäkin. Useilla matkoilla Mörö oli sekä partion johtaja että radisti.


title: Arvo Mörö

text: Esityksen Arvo Mörön nimittämisestä Mannerheim-ristin ritariksi teki päämajan tiedusteluosaston päällikkö, eversti Lars Melander. Esityksessä kootaan yhteen talvisodan, välirauhan ajan sekä syksyn 1941 toiminta. Nimitys Vapaudenristin 2. luokan Mannerheim-ristin ritariksi tuli 31. elokuuta 1942.


title: Arvo Mörö

text: Ennen sotia vuonna 1924 perustettu veljekset Mörön linja-autoliike toimi Kivennavalla. Sotien jälkeen piti luovutettujen alueiden liikennöitsijöille löytää uudet kotipaikat ja toiminta-alueet. Tämä tehtiin yhteistyössä Linja-autoliiton sekä kulkulaitosten ja yleisten töiden ministeriön kesken.


title: Arvo Mörö

text: Omistajajien palattua sotatoimista veljeksistä Arvo Mörö jatkoi liiketoimintaa ja vanhemmat veljekset Antti, Juho ja Väinö Mörö jäivät Etelä-Suomeen. A. Mörö Oy:n toiminta asettui uuteen kotipaikkaan Ouluun ja sen ympäristöön. Yritys on sittemmin myyty osaksi Koiviston Auto - yhtymää.


title: Glock 17

text: Glock 17 on ensimmäinen itävaltalaisen Glock-yhtiön suunnittelema ja valmistama pistoolimalli. Itävallan armeija otti sen vuonna 1983 palveluspistoolikseen P80-nimikkeellä. Se on myös hyväksytty yhdeksi Naton virallisista pistoolimalleista. Glock-pistoolit ovat ehkä maailman yleisimpiä viranomaisten palveluspistooleja.


title: Glock 17

text: Glock on lyhytrekyyliperiaatteella toimiva itselataava pistooli, jossa jäykkäyhteys perustuu luistin hylsynpoistoaukkoon lukittuvaan, auetessaan peräpäästään alaspäin keinahtavaan piippuun. Pistoolissa ei ole iskuvasaraa, vaan muulloin kuin liipaisinta vedettäessä aina puolivireasennossa oleva iskuripiikki. Aseessa ei tämän vuoksi ole erillistä varmistusvipua, vaan siinä on liipaisinvarmistin, automaattinen iskuripiikin lukitus ja automaattinen laukaisutangon varmistin, jotka estävät pistoolin laukeamisen muulloin kuin liipaisinta asianmukaisesti painettaessa.


title: Glock 17

text: Glock-pistoolien runko on tehty polymeerista, jonka vuoksi aseen tullessa markkinoille varsinkin Yhdysvalloissa esitettiin väitteitä ettei asetta voisi havaita metallinpaljastimella; todellisuudessa noin 80 % aseen painosta muodostuu metallista.


title: Glock 17

text: Tällä hetkellä Glockia valmistetaan 31 eri mallia kuudessa eri kaliiperissa.


title: Glock 17

text: Glock on rajavartijoiden ja vanginvartijoiden virka-aseena Glock 17-, 19- ja 26-malleina. Glock on myös Suomen poliisin virka-ase ennen sen korvaamista Walther P99Q:lla. Suurimmalla osalla Suomen poliiseista Glock on edelleen virka-aseena. Glock on hyvin suosittu myös harrastuskäytössä, etenkin practical- ja SRA-ampujien keskuudessa.


title: Glock 17

text: Myös Suomen puolustusvoimat otti Glock 17 -pistoolin palveluskäyttöön vuoden 2009 aikana mallimerkinnällä 9.00 PIST 2008. Ase toimitetaan puolustusvoimien merkinnöillä, perusmallista eroavalla karhennetulla RTF2 -kahvalla, kahden kilogramman laukaisulla, tritium-tähtäimillä ja 17+2 patruunan lippailla. Aseen lisävarusteita puolustusvoimien käytössä ovat taktinen valo sekä visuaalinen ja infrapunalaser. Pistoolia tulevat käyttämään ainakin laskuvarjo- ja erikoisjääkärit, kansainvälisiin tehtäviin koulutettavat kriisinhallintajoukot ja sotilaspoliisit.


title: Jason Spezza

text: Jason Anthony Rocco Spezza (s. 13. kesäkuuta 1983 Mississauga, Ontario, Kanada) on kanadalainen jääkiekkoilija, joka pelaa keskushyökkääjänä. Hän edustaa NHL-joukkue Dallas Starsia. Hänet varasi Ottawa Senators vuoden ensimmäisellä kierroksella varausnumerolla 2. Hän on maailmanmestari vuodelta 2015.


title: Jason Spezza

text: Ensimmäinen kausi Spezzalle NHL:ssä oli 2002–2003, jolloin Ottawa pääsi myös pudotuspeleihin. Kyseisenä kautena Spezza pelasi vain 33 runkosarjaottelua useiden loukkaantumisten takia. Tästä huolimatta Spezza onnistui kuitenkin tekemään yhteensä 21 pistettä. Ennen NHL:n työsulkua kausi 2003–2004 meni Spezzalta tulokaskautta paremmin, hän välttyi suuremmilta loukkaantumisilta ja teki 78 ottelussa yhteensä 55 pistettä. Työsulun jälkeinen kausi 2005–2006 sujui Spezzalta myös tehokkaissa merkeissä, sillä hän merkkautti 68 ottelussa yhteensä 90 (19+71) pistettä. Hän voitti kaudella kaudella 2006–2007 pudotupelien pistepörssin 22 pisteellä. Spezza on tehnyt neljällä NHL-kaudella yli 30 maalia. Edustettuaan 11 kautta Ottawa Senatorsia, Spezza kaupattiin Dallas Starsiin kesällä 2014.


title: Jason Spezza

text: Kanadan maajoukkueessa Spezza voitti kultaa MM-kilpailuissa Tšekissä 2015. Hän voitti kisojen pistepörssin tehoilla 6+8=14 ja valittiin turnauksen parhaaksi hyökkääjäksi. MM-hopeaa hän saavutti 2008 ja 2009. Spezza saavutti nuorten MM-kilpailuissa hopeaa 2002 sekä pronssia 2000 ja 2001.


title: Colin Davis (kapellimestari)

text: Sir Colin Rex Davis (25. syyskuuta 1927 Surrey, Englanti – 14. huhtikuuta 2013) oli tunnettu brittiläinen kapellimestari.


title: Colin Davis (kapellimestari)

text: Davis opiskeli klarinetinsoittoa Royal College of Musicissa Lontoossa, jossa häneltä evättiin kapellimestaritunnit, koska hän ei ollut riittävän hyvä pianonsoittaja. Tästä huolimatta hän perusti opiskelijakollegoidensa kanssa Kalmar Orchestran ja toimi usein sen johtajana.


title: Colin Davis (kapellimestari)

text: Vuonna 1952 Davisista tuli balettimusiikin johtaja Royal Festival Hallissa ja hän oli assistenttikapellimestarina BBC Scottish Orchestrassa vuosina 1957–1959. Hän nousi ensi kertaa kuuluisuuteen vuonna 1959 johtaessaan lyhyellä varoitusajalla Wolfgang Amadeus Mozartin oopperan "Don Giovanni" Otto Klempererin sairastuttua. Vuotta myöhemmin samankaltainen tilanne toistui, kun hän korvasi Thomas Beechamin johtaessaan Mozartin "Taikahuilun" Glyndebournessa.


title: Colin Davis (kapellimestari)

text: 1960-luvulla Davis työskenteli Sadler’s Wells Operassa, Lontoon sinfoniaorkesterissa ja BBC Symphony Orchestrassa. Vuonna 1971 hän siirtyi pääkapellimestariksi Royal Opera Houseen Georg Soltin seuraajaksi ja toimi siellä aina vuoteen 1986 asti. Hän tuli tunnetuksi Michael Tippettin teoksien kantaesittäjänä: "The Knot Garden" (1970), "The Ice Break" (1977) ja "The Mask of Time" (1984). Vuonna 1977 hän johti "Tannhäuserin" Wagnerin musiikille omistetuilla Bayreuth-festivaaleilla ja tuli siten ensimmäiseksi kyseisillä festivaaleilla johtaneeksi englantilaiseksi kapellimestariksi.


title: Colin Davis (kapellimestari)

text: Davis työskenteli Baijerin radion sinfoniaorkesterin ja Bostonin sinfoniaorkesterin kanssa ennen kuin aloitti Lontoon sinfoniaorkesterin ylikapellimestarina vuonna 1995.


title: Colin Davis (kapellimestari)

text: Paitsi Tippettin ja Mozartin musiikin tulkitsijana, Davis tunnettiin erityisesti Jean Sibeliuksen ja Hector Berlioz’n musiikin tuntijana.


title: Colin Davis (kapellimestari)

text: Davis aateloitiin vuonna 1980.


title: Mark Lewis-Francis

text: Mark Lewis-Francis (s. 4. syyskuuta 1982) on englantilainen pikajuoksija, joka on voittanut olympiakultaa 4 x 100 metrin viestijuoksusta vuoden 2004 kesäolympialaisissa. Voittoaika oli 38,07. Tässä juoksussa hänen lisäkseen juoksivat Marlon Devonish, Darren Campbell ja Jason Gardener. 100 metrin kilpailussa Lewis-Francis ei selviytynyt finaaliin Ateenassa.


title: Mark Lewis-Francis

text: Barcelonan EM-kilpailuissa 2010 Lewis-Francis sijoittui 100 metrillä toiseksi ajalla 10,18. Hän sai 100 metrillä hopeaa myös saman vuoden Delhin Kansainyhteisön kisoissa. Sisäratojen MM-kilpailuissa hän on saanut 60 metrillä pronssia Lissabonissa 2001 ja EM-kilpailuissa samalla matkalla hopeaa Wienissä 2002. Lisäksi hänellä on useita pikaviestin arvokisamitaleita.


title: Mark Lewis-Francis

text: Yleisurheilu-uransa jälkeen Lewis-Francis on kilpaillut rattikelkkailussa. Vuoden 2017 EM-kilpailuissa hän sijoittui 14:nneksi Britannian nelimiehisjoukkueessa. Maailmancupissa hän on sijoittunut parhaimmillaan kuudenneksi joulukuussa 2016.


title: Josh Holloway

text: Joshua Lee ”Josh” Holloway (s. 20. heinäkuuta 1969 San José, Kalifornia) on yhdysvaltalainen näyttelijä ja malli, joka tunnetaan erityisesti James ”Sawyer” Fordin roolista televisiosarjassa "Lost".


title: Josh Holloway

text: Holloway syntyi Kaliforniassa nykyisen Piilaakson alueella. Hänen perheensä muutti Blue Ridge Mountainsille Georgiaan Hollowayn ollessa kaksivuotias. Holloway on neljästä veljestä toiseksi vanhin. Holloway kävi Free Home Elementary- ja Cherokee High School -koulua Cantonissa, Georgiassa. Hän kiinnostui elokuvista jo nuorella iällä. Hän opiskeli Georgian yliopistossa vuoden, mutta keskeytti opinnot panostaakseen mallin uraansa. Saatuaan opiskelunsa päätökseen Holloway matkaili Euroopassa ja Pohjois-Amerikassa.


title: Josh Holloway

text: Hollowayn mieltymys näyttelemiseen kuljetti hänet Los Angelesiin, missä hän sai roolin komediasta "Doctor Benny". Tämän jälkeen hän sai pääroolit elokuvissa "Mi amigo", "Moving August" ja "Cold Heart". Roolien seurauksena Holloway ansaitsi tunnustusta pääroolistaan elokuvassa "Sabretooth", jossa hän näytteli David Keithin ja John Rhys-Daviesin kanssa. Hän esiintyi myös televisiosarjoissa "Good Girls Don’t" jaksossa ”Addicted To Love”, "NCIS Rikostutkijat" jaksossa ”My other left foot”, "The Lyon’s Den" jaksossa ”Separation Anxiety”, "Walker, Texasista" jaksossa ”Medieval Crimes”, "CSI" jaksossa ”Assume Nothing” ja "Angel" jaksossa ”City of”. Holloway esiintyi Aerosmithin musiikkivideolla ”Cryin” varkaana, joka yrittää varastaa Alicia Silverstonen käsilaukun ravintolassa, minkä seurauksena Alicia nappaa Hollowayn ja pahoinpitelee hänet. Holloway esiintyy myös englantilaisen laulunkirjoittaja ja laulaja Billie Myersin vuoden 1998 musiikkivideolla ”Tell Me”. Hänet nähdään siinä istumassa baarissa ja sen jälkeen Myersin playboyna S&M-fantasiassa.


title: Josh Holloway

text: Holloway tunnetaan parhaiten roolistaan James ”Sawyer” Fordina televisiosarjassa "Lost". Sarja nosti Hollowayn julkkisstatusta, muttei jättänyt hänelle aikaa muille rooleille. "USA Todayn" mukaan hän ei edes harkinnut roolia Brad Pittin lännenelokuvassa kuvausaikataulunsa takia. Kuitenkin hän löysi aikaa "Whisper"-nimiselle trillerille sekä videopelille "". Toukokuussa 2007 "20th Century Fox" tarjosi Hollowaylle jo toista kertaa Gambitin rooli elokuvassa "X-Men 4". Hänelle ehdotettiin roolia myös vuonna 2006 ilmestyneeseen elokuvaan "", mutta Holloway ei ottanut tarjousta vastaan "Lostin" kuvauskiireiden takia. Hieman jälkeenpäin tuottajat kirjoittivat Gambitin kokonaan pois kolmannesta "X-Menistä".


title: Josh Holloway

text: Vuonna 2005 "People Magazine" nimesi Hollowayn ”50 Most Beautiful People in the World” -listalle ja tammikuussa 2006 "In Touch Weekly" nimesi Hollowayn kuumimmaksi kundiksi” televisiossa. Samana kuukautena Holloway äänestettiin seitsemänneksitoista maailman seksikkäimmäksi mieheksi brittiläisten "OK!"-lehden lukijoiden keskuudessa. Samana vuonna "US Weekly " äänesti hänet Hollywoodin Seksikkäimmäksi Tähdeksi. Maaliskuussa 2007 Holloway valittiin Davidoffin ”Cool Water” -tuoksun maailmanlaajuiseksi kasvokuvaksi ja keväällä 2008 Turkin Magnum-jäätelömainoksen puherooliin. Edellisissä Magnum-puherooleissa ovat olleet muun muassa Eva Longoria Parker ja Elizabeth Hurley. Samana vuonna Holloway kipusi "TV Guiden" Seksikkäimmät Tähdet -listan Top 10:een.


title: Josh Holloway

text: Kesällä 2008 Holloway liittyi "Stay Cool" -komedian näyttelijäryhmään, jossa ovat muun muassa Winona Ryder, Chevy Chase, Sean Astin, Mark Polish, John Cryer ja Hilary Duff.


title: Josh Holloway

text: "Lostin" pilottijakson kuvausten jälkeen Holloway kosi pitkäaikaista naisystäväänsä Yessica Kumalaa, ja pari vihittiin 1. lokakuuta 2004. Heillä on yksi lapsi, tytär Java Kumala Holloway (s. 9. huhtikuuta 2009).


title: Josh Holloway

text: American Broadcasting Companyn nettisivuilla Hollowayn kiinnostuksen kohteet sisältävät muun muassa veneilyn, lumilautailun, kamppailulajit, motocrossin ja kitaransoiton. Channel 4:n trailerilla Isossa-Britanniassa hän sanoi: ”Nautin oluestani” ja sanoi kaikkien aikojen suurimman keksinnön olevan alkoholi, muiden "Lostin" näyttelijöiden sanoessa ”kynä ja paperi”, ”pyörä” ja ”kitara”.


title: Franchise

text: Franchise (suom. ”toimilupa”, ”edustus”) myös franchising (suom. ”toiminta toimiluvalla”), on menettely, jossa yrittäjä hankkii oikeuden käyttää tavaramerkkiä ja menetelmiä harjoittamassaan yritystoiminnassa. Tästä oikeudesta yrittäjä suorittaa korvauksen, joka voi olla vuosittainen maksu tai prosentuaalinen osuus myynnistä tai voitosta. Koulutus ja tukipalvelut on monesti liitetty tähän sopimukseen.


title: Franchise

text: Yleisimpiä franchise-periaatteella toimivia yrityksiä ovat hampurilais- ja muut ravintolat.


title: Franchise

text:
Suomen kielen lautakunta esitti franchise-termille Esko Koivusalon ehdottamaan suomenkielistä vastinetta 'luvake' vuonna 1988.
Tämä sana ei ole yleistynyt, eikä sitä löydy Kielitoimiston sanakirjasta.Lähde:


title: Arvid Genetz

text: Arvid Oskar Gustaf Genetz (kirjailijanimi Arvi Jännes; 1. heinäkuuta 1848 Impilahti – 3. toukokuuta 1915 Helsinki) oli suomalainen runoilija ja kielentutkija sekä senaattori 1901–1905. Genetz julkaisi vain yhden runokokoelman, "Muistoja ja toiveita" (1889). Hänen tunnetuimmat runonsa ovat "Herää Suomi", "Karjala" ja "Väinölän lapset".


title: Arvid Genetz

text: Genetzin vanhemmat olivat kruununvouti Carl Johan Garbriel Genetz ja Laura Charlotta Ferrin. Säveltäjä Emil Genetz (1852–1930) oli hänen veljensä. Genetz oli vuodesta 1877 naimisissa Julia Eva Maria Arppen kanssa. Perheeseen syntyi kuusi lasta, pojat Juho, Arvi, Niilo ja Paavo sekä tyttäret Laura ja Helvi. Arvid Genetzin lapsenlapsia olivat muun muassa runoilijat Saima Harmaja ja Arvi Emil Jännes, professori Lauri Jännes, arkkitehti Jussi Jännes, mainosohjaaja Martti Jännes ja taidegraafikko Lea Ignatius.


title: Arvid Genetz

text: Genetz pääsi ylioppilaaksi 1866, valmistui filosofian kandidaatiksi 1871 ja väitteli tohtoriksi 1877. Hän toimi aluksi suomen ja ruotsin opettajana Helsingin lyseoissa mutta pääsi sitten Helsingin yliopiston suomen kielen ja kirjallisuuden dosentiksi 1877. Genetz hoiti jonkin aikaa myös professori August Ahlqvistin virkaa, ja hänet valittiin Ahlqvistin kuoltua suomen kielen ja kirjallisuuden professoriksi 1891. Genetzin kilpakumppani viranhaussa oli tämän vanha oppilas E. N. Setälä. Setälä oli vaikuttamassa vuotta myöhemmin siihen, että virka jaettiin kahtia suomen kielen ja kirjallisuuden sekä suomalais-ugrilaisen kielentutkimuksen professuureiksi. Jälkimmäinen oli enemmän Genetzin alaa, joten hän siirtyi siihen ja Setälä sai suomen kielen ja kirjallisuuden professuurin. Genetz työskenteli professorina vuoteen 1901 asti.


title: Arvid Genetz

text: Tutkiakseen suomensukuisia kieliä Genetz teki useita tutkimusmatkoja Vienan Karjalaan ja Siperiaan. Näiltä retkiltään hän toi mitä luultavimmin Suomeen myös kolme naisten nimeä, Outi, Aune ja Heli. Nämä nimet annettiin Genetzin kolmelle lapsenlapselle ensimmäisinä Suomessa, poikkeuksena Julius Krohnin tytär Aune Krohn. Genetziä on pidetty modernin morfofonologian edelläkävijänä, sillä hän kuvasi saamelaiskielten morfologisia vaihteluja tavalla, joka muistutti generatiivisessa kielitieteessä myöhemmin käytettyjä syvä- ja pintarakenteen toisistaan erottavia malleja. Historiallisen kielitieteen alalla hän oli ensimmäinen, joka oivalsi, että saamelaiskielissä oli runsaasti lainoja itämerensuomalaisista kielistä ja että tämä oli avain saamelaiskielten äännehistorian ymmärtämiseen.


title: Arvid Genetz

text: Genetz toimi Suomen senaatin jäsenenä ja kirkollisasian toimituskunnan päällikkönä 1901–1905. Hän oli myös Kansanvalistusseuran toimikunnan, Raamatun käännöskomitean, Unkarin tiedeakatemian ja Suomen tiedeseuran jäsen ja toimi viimeksi mainitun puheenjohtajana 1900–1901. Suomalaisen Kirjallisuuden Seuran esimiehenä Genetz toimi melkein koko professoriaikansa.


title: Oulunsalon kirkko

text: Oulunsalon kirkko on kirkko Oulussa, Oulunsalon kaupunginosassa Kirkonseudun alueella.


title: Oulunsalon kirkko

text: Tyyliltään uusgotiikkaa edustava puinen länsitornillinen pitkäkirkko on rakennettu vuosina 1888–1891. Kirkon on suunnitellut arkkitehti Julius Basilier. Syksyllä 1891 valmistunut kirkko vihittiin käyttöön 7. helmikuuta 1892.


title: Oulunsalon kirkko

text: Kirkon alttaritaulu on peräisin nykyistä kirkkoa edeltävästä kirkosta. Taulun on maalannut oululainen taidemaalari G. A. Dahlström vuonna 1855.


title: Oulunsalon kirkko

text: Nykyinen kirkko on kolmas kirkko Oulunsalossa. Ensimmäinen kirkko, niin sanottu uhrikirkko, oli rakennettu vuonna 1655. Kirkko sijaitsi nykyisen kirkon vieressä sijaitsevalla hautausmaalla, jossa on muistokivi uhrikirkon sijaintipaikalla. Uhrikirkko purettiin uuden kirkon valmistuttua vuonna 1855. Uhrikirkosta säilyneitä esineitä on näytteillä Oulunsalon kotiseutumuseossa.


title: Oulunsalon kirkko

text: Toinen kirkko valmistui 1855, mutta ehti palvella vain 27 vuotta, kun se paloi salamaniskun sytyttämänä 14. kesäkuuta 1882. . Palossa tuhoutui myös osa seurakunnan arkistoa. Ukkonen poltti samana päivänä myös läheisen Lumijoen kirkon. Uusi kirkko valmistui vasta lähes kymmenen vuoden päästä, koska palaneella kirkolla ei ollut palovakuutusta ja kirkko oli vielä osittain maksamatta. Pohjois-Pohjanmaan museossa säilytetään toisesta kirkosta pelastunutta Mikael Toppeliuksen koristelemaa saarnastuolia.


title: Oulunsalon kirkko

text: Huhujen mukaan Oulunsalon kirkon kuului aluksi olla Lumijoen kirkko, mutta piirustukset vaihtuivat. Lumijoen nykyinen kirkko kuuluisi siis Oulunsalon kirkon paikalle.


title: Oulunsalon kirkko

text: Kirkon sankarihautausmaan sankariristi on paljastettu v. 1952 ja se on kuvanveistäjä Ilmari Wirkkalan suunnittelema.


title: 10NES

text: 10NES oli aitouden varmistamiseen käytettävä koodi, jota käytettiin Nintendo Entertainment System -konsolilla. Systeemi koostui kahdesta osasta: mikrosirusta NES:ssä joka tarkisti pelimoduulin aitouden sekä mikrosirusta pelimoduulissa, joka antoi laitteelle 10NES-koodin. Jos moduuli ei todistanut aitouttaan, laite ei käynnistynyt. 10NES oli patentoitu ja vain Nintendo pystyi valmistamaan aitoja hyväksyttäviä moduuleja.


title: 10NES

text: Lukuisat yritykset löysivät tapoja ohittaa mikrosirun. Useimmat lisensoimattomat yritykset loivat sähköpiirejä, jotka käyttivät jännitepiikkiä poistakseen NES:n varmistusmikrosirun pois käytöstä. Tengen (Atarin NES-pelejä tehnyt sivuyhtiö) otti erilaisen suunnan ja valmisti "Rabbit"-mikrosirun, joka jäljensi 10NES:n toiminnon. Nintendo haastoi Tengenin oikeuteen tästä, mutta käsittely päättyi tuloksettomana osapuolten päästyä sovintoon. Muutama lisensoimaton peli pääsi Euroopan ja Australian markkinoille. Pelit toimivat käyttäen hyväksi jonkun lisensoidun moduulin 10NES-mikrosirua.


title: 10NES

text: Konsolin pystyi modaamaan (eli poistamaan aluelukituksen sekä lisensoimattomien moduulien eston käytöstä) katkaisemalla mikropiiristä kuvassa ympyröidyn jalan poikki.


title: Dany Heatley

text: Daniel ”Dany” James Heatley (s. 21. tammikuuta 1981 Freiburg, Länsi-Saksa) on kanadalais-saksalainen jääkiekkoilija, olympiavoittaja ja kaksinkertainen maailmanmestari. Hän edustaa DEL:ssä pelaavaa Nürnberg Ice Tigersia. Heatley on pelannut 869 NHL-ottelua ja edustanut Kanadaa useissa arvokisoissa.


title: Dany Heatley

text: Heatley syntyi Länsi-Saksassa, jolloin hänen isänsä Murray Heatley pelasi Saksan DEL-liigassa. Kun Murray lopetti jääkiekon, perhe asettui asumaan Calgaryyn, missä Daniel kasvoi.


title: Dany Heatley

text: Pelatessaan juniorikiekkoa AMHL:ssä Calgary Buffaloesin riveissä, Heatley teki 81 pistettä 36 pelissä kaudella 1997–1998 ja sai Harry Allen Memorial Trophyn liigan parhaana maalintekijänä. Hän johti Buffaloesin pronssimitaliin kauden 1998 Air Canada Cupissa. Heatley sai turnauksen parhaan maalintekijän ja turnauksen arvokkaimman pelaajan palkinnon.


title: Dany Heatley

text: Kaudella 1998–1999 Heatley nimettiin Kanadan vuoden junioripelaajaksi. Seuraavat kaksi kautta Heatley pelasi yliopistokiekkoa WCHA:ssa Wisconsin yliopiston Badgers-joukkueessa. Hän menestyi hyvin ja hänet valittiin tähdistökentälliseen. Atlanta Thrashers varasi Heatleyn toisena . Heatley luopui opiskelijapaikastaan ja suuntasi ammattilaiseksi NHL:ään.


title: Dany Heatley

text: Ensimmäisellä kaudellaan NHL:ssä Heatley teki 82 ottelussa 67 pistettä. Kauden päätteeksi hänet valittiin NHL:n vuoden tulokkaaksi. Hän pelasi myös seuraavat kaksi kautta Atlantassa, ja muodosti tutkaparin Ilja Kovaltšukin kanssa. Heatley ajoi pahan autokolarin 29. syyskuuta 2003, jonka seurauksena Atlantan seurakaveri Dan Snyder menehtyi kuusi päivää myöhemmin saamiinsa vammoihin.


title: Dany Heatley

text: Atlanta myi Heatleyn elokuussa 2005 Ottawa Senatorsiin, josta se sai vaihdossa Marián Hossan ja Greg de Vriesin. Kaudella 2005–2006 Heatley teki Ottawassa 82 ottelussa 103 pistettä, ja kaudella 2006–2007 82 ottelussa 105 pistettä. Dany Heatley aloitti kauden 2007–2008 allekirjoittamalla uuden kuuden vuoden sopimuksen Ottawan kanssa, arvoltaan 45 miljoonaa dollaria. Kaudella 2007–2008 hän keräsi 71:ssä pelissä tehot 41+41=82 pistettä. 03.10.2008 Heatley nimettiin yhdessä puolustaja Chris Phillipsin kanssa Ottawan varakapteeneiksi.


title: Dany Heatley

text: Heatleyn NHL-uran paras joukkuesaavutus on keväältä 2007, jolloin Ottawa pelasi Stanley Cupin finaaleissa, mutta lopulta Anaheim Ducks oli Ottawaa parempi. Kesällä 2009 Heatley ilmoitti haluavansa pois seurasta, syynä uuden valmentajan Cory Cloustonin antama pienempi peliaika. Heatleyn sopimuksen myyntikieltopykälän takia hän pystyi kieltäytymään kaupasta, eikä hän hyväksynyt Ottawan tarjousta siirrosta Edmonton Oilersiin. Lopulta Heatley myytiin San Jose Sharksiin vaihdossa Jonathan Cheechoohon, Milan Michálekiin ja varaustilaisuuden toisen kierroksen vuoroon. San Jose Sharksia Heatley edusti kahden kauden ajan ja teki 162 ottelussa 146 pistettä. Kesällä 3. heinäkuuta 2011 hänet kaupattiin Minnesota Wildiin vaihdossa hyökkääjä Martin Havlatiin. Minnesotassa Heatleyn ura on ollut alamäessä. Kaudella 2011–2012 hän oli vielä joukkueen paras pistemies 53 pisteellä, mutta kahdella seuraavalla kaudella ei enää täyttänyt odotuksia.


title: Dany Heatley

text: Aiemmin kovapalkkainen supertähti siirtyi kaudeksi Anaheim Ducksiin yksivuotisella miljoonan dollarin sopimuksella. Heatley pelasi Ducksissa vain kuudessa ottelussa, minkä jälkeen hänet siirrettiin seuran farmijoukkueeseen AHL-liigaan. Lopulta Ducks kauppasi Heatleyn Florida Panthersiin vaihdossa Tomas Fleischmanniin.


title: Dany Heatley

text: Kaudeksi 2015–2016 Heatley siirtyi pelaamaan Saksan pääsarjaan Nürnberg Ice Tigersin joukkueeseen yksivuotisella sopimuksella.


title: Dany Heatley

text: Koska Heatley on syntynyt Saksassa ja hänen äitinsä on saksalainen, hänellä on sekä Kanadan että Saksan kansalaisuus. Hän pelaa kuitenkin Kanadan maajoukkueessa. IIHF:n sääntöjen mukaan pelaaja ei saa pelata kuin yhdessä maajoukkueessa uransa aikana, mutta periaatteessa Heatley voisi pelata Saksan maajoukkueessa World Cupissa koska turnaus ei ole täysin IIHF:n alainen.


title: Dany Heatley

text: Myös Danyn kolme vuotta nuorempi pikkuveli Mark Heatley on jääkiekkoilija ja syntynyt Saksassa. Mark pelaa tällä hetkellä Saksan toiseksi korkeimmalla sarjatasolla, 2. Bundesligassa.


title: Dany Heatley

text: Heatley on kärsinyt 3 vuoden ehdollisen vankeustuomion ajettuaan ylinopeutta ja menettäen autonsa hallinnan ja ajaessaan ojaan. Tilanteessa kuoli joukkuetoveri Dan Snyder.


title: Leopard 1

text: Leopard 1 on saksalainen taistelupanssarivaunu. Vaunun valmistus alkoi vuonna 1965. Sitä ennen vuonna 1963 oli Saksan armeija Bundeswehr oli tehnyt tilauksen Leopard 1 -taistelupanssarivaunuista Krauss-Maffeilta. Ensimmäiset vaunut toimitettiin Saksan armeijalle vuoden 1965 lopulla. Tuotanto jatkui vuoteen 1979. Myös italialainen Oto Melara on tehnyt Leopard 1 -panssareita Italian armeijalle. Leopard 1:n seuraaja oli Leopard 2.


title: Leopard 1

text: Vaunun kehitystä alkoi marraskuussa 1956 korvaamaan Bundeswehrin amerikkalaiset M47 Patton ja M48 Patton jotka alkoivat nopeasti jäädä vanhentuneiksi T-55-vaunua vastaan.


title: Leopard 1

text:
WEU muodosti Finbel-ryhmän kehittämään uutta keskiraskasta panssarivaunua, jolla korvattaisiin yhdysvaltalaiset ja brittiläiset mallit.
Länsi-Saksa liittyi siihen 1956 ja 27. lokakuuta 1956 Saksa ja Ranska allekirjoittivat laajamittaisen puolustusyhteistyösopimuksen Colomb-Bécharissa.
Projekti kariutui kun Charles de Gaulle nousi Ranskan johtoon 1958. Hän päätti varustaa Ranskan ydinaseella, mutta kieltäytyi jakamasta sitä Saksalle, vaikka Saksan-Ranskan puolustusyhteistyö sitä koski. Tällöin Saksa vetäytyi yhteistyöstä ja päätti kehittää oman vaunun.


title: Leopard 1

text: Uuden vaunun prototyyppejä kehittivät


title: Leopard 1

text:
Rheinmetall ja Wegmann huolehtivat tornin kehityksestä.
Vaunuja valmistettiin neljä prototyyppiä Saksassa ja yksi Ranskassa. Saksa maksoi kaikkien valmistuksen.
A ja B ryhmän prototyyppien kokeiden perusteella ne saivat rakentaa kakkosprototyypit. Ryhmä B ei kuitenkaan saanut valmiiksi kuin kaksi vaunua kuudesta tilatusta. Borgward esitteli futuristisen suunnitelman, eikä saanut yhtään toimivaa vaunua rakennettua.
Ranskalaista prototyyppiä, josta tuli AMX-30 ja saksalaisia malleja vertailtiin vielä elokuussa 1963 Mailly-le-Campissa Champagnessa. Saksalainen prototyyppi oli kuusi tonnia suuremmasta painostaan huolimatta kymmenyksen nopeampi ja kiihtyi huomattavasti nopeammin.


title: Leopard 1

text: Uusi vaunu esiteltiin julkisesti 11. heinäkuuta 1963. Tällä välin Porsche oli jo aloittanut 50 esisarjan vaunun valmistuksen perustuen Porschen "Typ 814" -prototyyppiin.


title: Leopard 1

text:
Suomen Puolustusvoimat teki 20. helmikuuta 2017 tilauspäätöksen, joka koski käytettyjä Leopard 1-tyypin erikoispanssarivaunuja. Hankinnat tullaan toteuttamaan vuosina 2018-2019. Vaunut on modernisoitu ja niitä on tarkoitus käyttää 2040-luvulle asti. Hollannin puolustusvoimilta käytettyinä tullaan ostamaan 16 vaunuyksikköä pioneeri- ja hinauskäyttöön, näistä 8 vinssillä varustettuina, joka mahdollistaa evakuointi- ja huoltotoimenpiteet Leopard 2A6-tyypin vaunuille. 6,1 miljoonan euron arvoista, muine oheistoimituksineen ja koulutuksineen yhteensä 8,2 miljoonan euron vaunukauppaa on luonnehdittu hyvin edullisena, ostajaosapuolen näkökulmasta katsottuna. Uudishankintoina tehtyinä, vastaava rahasumma riittäisi vain 2-3 uuteen erikoisvaunuun.
Miehistö
Aseistus
Mitat
Taistelumassa
Nopeus
Toimintamatka


title: Tommi Salmelainen

text: Tommi Salmelainen (s. 29. tammikuuta 1949 Helsinki) on suomalainen entinen jääkiekkoilija. Hän oli ensimmäinen Euroopasta NHL:ään pelaaja: vuonna St. Louis Blues varasi hänet kuudennella kierroksella numerolla 66. Salmelainen ei kuitenkaan pelannut NHL:ssä koskaan yhtään ottelua. Salmelainen voitti HIFK:ssa Suomen-mestaruuden keväällä 1969 ja kaudella 1979–1980. Hän kuului Suomen maajoukkueeseen vuoden 1971 MM-kilpailuissa.


title: Tommi Salmelainen

text: Salmelaisen pojat Tony ja Tobias ovat myös pelanneet jääkiekkoa pääsarjatasolla.


title: Holiday Club Caribia

text: Holiday Club Caribia on Turun Ylioppilaskylän lähellä sijaitseva kylpylähotelli, joka kuuluu Holiday Club -ketjuun. Se oli välillä osa Sokos Hotels -ketjua, kunnes siirtyi 1. lokakuuta 2015 takaisin Holiday Clubille.


title: Holiday Club Caribia

text: Hotellissa on 200 huonetta. Turun ylioppilaskyläsäätiö rakennutti Caribian 1970-luvulla alun perin kongressihotelliksi. 1990-luvulla suoritetun laajennuksen ja saneerauksen yhteydessä hotelliin rakennettiin kylpyläosasto. Rakennuksessa sijaitsi myös monitoimihalli RadioCity Areena. Areenan tilalla on nykyään Superpark-aktiviteettipuisto


title: Holiday Club Caribia

text: Kylpylärakennuksessa toimii Ravintolamaailma, tilausravintolana toimiva ravintola Terrace sekä Hesburger-pikaruokaketjun ravintola.


title: Holiday Club Caribia

text: Kylpylässä on useita uima-altaita: lämmin ulkoallas, kylmä ”avantoallas”, kuntouimareiden allas, lastenallas, nuorisoallas ja kaksi poreallasta. Tarjontaan kuuluu myös kolme vesiliukumäkeä: Musta aukko, Rengasliukumäki ja Villijoki. Kylpylä on profiloitunut erityisesti lapsiperheiden kohteeksi.


title: Holiday Club Caribia

text: Kylpylähotelli Caribia on tunnettu myös sen edustalle sijoitetusta ympäristötaideteos "Posankasta". "Posankka" on Alvar Gullichsenin suunnittelema veistos, joka kuvaa kumiankan ja marsipaanipossun risteytymää.


title: Brian Lewis

text: Brian Lewis (s. 5. joulukuuta 1974 Sacramento, Kalifornia, Yhdysvallat) on yhdysvaltalainen juoksija, joka voitti olympiakultaa vuoden 2000 kesäolympialaisten 4 x 100 metrin juoksusta. Hän pelasi nuorena baseballia (hänen isänsä ja setänsä olivat huippuja basebalissa), mutta vaihtoi sen juoksuun, sillä ei halunnut, että hänen isästään tulisi hänen valmentajansa.


title: Wade Redden

text: Wade Redden (s. 12. kesäkuuta 1977 Lloydminster, Saskatchewan) on kanadalainen entinen jääkiekkoilija. New York Islanders varasi Reddenin ensimmäisellä kierroksella. Redden edusti Ottawaa 11 kauden ajan ennen siirtymistään New York Rangersiin. Hän edusti Rangersia kaudet 2008–2010 ja Rangersin farmijoukkuetta Connecticut Whalea kaudet 2010–2012. Kauden 2012–2013 alkua viivästyttäneen työsulun päätyttyä Redden teki sopimuksen St. Louis Bluesin kanssa. Huhtikuussa 2013 hän siirtyi Boston Bruinsiin.


title: Vladimir Muravjov

text: Vladimir Pavlovitš Muravjov (, s. 30. syyskuuta 1959) on neuvostoliittolainen pikajuoksija, joka voitti useita mitaleita 1980-luvulla Neuvostoliiton pikaviestijoukkueessa.


title: Vladimir Muravjov

text: Moskovan olympialaisissa 1980 Muravjov juoksi avausosuuden viestin voittaneessa Neuvostoliiton joukkueessa. 100 metrillä Muravjov sijoittui kuudenneksi. Los Angelesin olympialaisia Neuvostoliitto boikotoi mutta Soulissa 1988 Neuvostoliitto oli mukana ja Muravjov oli jälleen mukana kultaa voittaneessa pikaviestijoukkueessa. Juoksun suurin suosikki Yhdysvallat hylättiin jo alkuerissä.


title: Vladimir Muravjov

text: Maailmanmestaruuskilpailuissa Muravjov oli mukana Neuvostoliiton pikaviestijoukkueessa Helsingissä 1983, josta tuli kolmas sija, ja Roomassa 1987, josta tuli toinen sija.


title: Vladimir Muravjov

text: Yleisurheilun maailmancupissa 1985 Muravjov juoksi kuudenneksi 200 metrillä ja pikaviestissä tuli kolmas sija. Seuraavan vuoden EM-kilpailuista Neuvostoliiton joukkue voitti kultaa.


title: Ohjelmistosuunnittelija

text: Ohjelmistosuunnittelija (myös ohjelmistokehittäjä tai sovelluskehittäjä, vanh. ohjelmoija) on ohjelmistoja suunnitteleva ja kehittävä henkilö.


title: Ohjelmistosuunnittelija

text: Ohjelmistoinsinööri () tarkoittaa usein samaa asiaa. Termin ensimmäinen käyttäjä sanotaan olleen Margaret Hamilton.


title: Ohjelmistosuunnittelija

text: Tietotekniikan suunnittelijat toimivat erilaisissa kehitystehtävissä ohjelmistotuotannossa ja tietoliikennepalveluissa. Tehtäviin kuuluvat tyypillisesti suunnittelu, toteutus ja testaus (osana laadunvalvontaa).


title: Ohjelmistosuunnittelija

text: Tehtäviin voi kuulua myös kouluttamista ja ylläpitotehtäviä.


title: Ohjelmistosuunnittelija

text: Tuotantopuolella työllistävät tietotekniikan palveluyritykset, esimerkiksi ohjelmistotalot, tietojenkäsittelypalvelut ja tietoliikenneoperaattorit. Työpaikkoja löytyy myös tietotekniikkaa käyttävistä organisaatioista ja yrityksistä. Kyseeseen tulevat mm. virastojen ja oppilaitosten tietotekniikkaosastot yms. Yksityisellä sektorilla työllistävät mm. pankkien, vakuutusyritysten ja kaupan tietotekniikkaosastot tai vastaavat.


title: Ohjelmistosuunnittelija

text: On tärkeää ymmärtää sekä käyttäjien että asiakkaiden tarpeet.


title: Ohjelmistosuunnittelija

text: Asiat on osattava ilmaista sujuvasti suullisesti ja kirjallisesti. Esiintymistaidoista on hyötyä, sillä kouluttajana toimiminen voi kuulua tehtäviin. Työssä joutuu antamaan myös kirjallisia raportteja.


title: Ohjelmistosuunnittelija

text: Tietotekniikan nopea kehitys edellyttää jatkuvaa opiskelua.


title: Tony Hawk’s Underground

text: Tony Hawk’s Underground on vuoden 2003 syksynä julkaistu rullalautailupeli, joka on saatavilla PlayStation 2:lle, Nintendo GameCubelle, Game Boy Advancelle, Xboxille ja matkapuhelimille. Peli tunnetaan myös nimellä "THUG". Se on viides "Tony Hawk’s" -peli ja se aloittaa kaksiosaisen "Underground"-sarjan. Pelissä voi luoda oman hahmon ja Undergroundissa on mahdollista pelata myös verkkopeliä PS2-versiossa. Aikaisempiin eroten tässä painotetaan vahvasti tarinamoodiin. Peli oli myös ensimmäinen sarjaan kuuluvista peleistä, jossa voi laudan lisäksi kulkea kävellen. Myös autolla saattoi ajaa. Pelissä pystyi nyt myös luomaan omat erikoistemppunsa ja dekkinsä, eli rullalaudan pohjapuolen kuviot.


title: Tony Hawk’s Underground

text: Peli alkaa New Jerseystä. Eräs paikallinen rullalautalija päättää lähteä tavoittelemaan mainetta ja kunniaa ystävänsä Eric Sparrown kanssa. Tyyppisi tekee vaikutuksen taidoillaan ainakin Chad Muskaan ja paikallisiin skeittailijanuorukaisiin sekä skeittikaupan omistajaan Stacy Peraltaan, mutta Ericin huonot välit paikallisten huumediilereiden kanssa saavat kaverukset hyppäämään junaan ja matkustamaan New Yorkiin, Manhattanille.


title: Tony Hawk’s Underground

text: Hahmosi oppii Manhattanilla paljon uusia liikkeitä ja taitoja. Suoritat tehtäviä kaupunginväelle saadaksesi kunnioitusta. Lopulta olet valmis tekemään ensimmäisen videosi maailman ihailtavaksi. Suoritat kymmeniä onnistuneita temppuja palavan taksin yli, ja video vaikuttaa ainakin erään sponsorin, aikaisemman tuttavan Stacy Peraltan New Jerseystä. Stacy lainaa Ericille ja hahmollesi auton, jolla he pääsevät Tampaan siellä järjestettäviin rullalautailukilpailuihin.


title: Tony Hawk’s Underground

text: Tampassa huomataan, että kilpailu on täynnä. Eric pääsee vielä sisälle, mutta hahmosi ei. Niinpä joudut kadulle kaivamaan jostakin sen verran kunnioitusta, että jollain ilveellä pääset mukaan. Skeittikilpailuja on katsomassa ammattilainen Tony Hawk, ja taitosi vaikuttavat hänet ja hyvin. Tony hommaa hahmollesi paikan kisoihin.


title: Tony Hawk’s Underground

text: Kisat käydään kolmessa osassa, joista kaksi täytyy suorittaa finaaliin pääsyksi. Finaalissa säännöt ovat yksinkertaiset; joka 30s sekunti vähiten pisteitä kerännyt lautailija eliminoidaan ulos kisasta. Ellet putoa jo alussa, kahtena viimeisenä mukana olevana ovat hahmosi ja Eric. Juonen mukaan voitat, ja nappaat kunnon sopimuksen jonkun alan tunnetuimman skeittitiimin kanssa.


title: Tony Hawk’s Underground

text: Matka käy San Diegoon tiimin päämajalle ilman Ericiä. San Diegossa tiimi pitää todella isot juhlat hahmosi voiton kunniaksi. Juhlien jälkeen krapulainen hahmosi kokoaa tiimin takaisin kasaan. Tämän jälkeen tiimi päättää järjestää kunnon skeittinäytöksen, jota ovat kaikki lehdistön edustajat seuraamassa. Sitten saamme tietää, että Eric on myös päässyt mukaan tiimiin. Näytös vaikuttaa kaikki seuraajat, ja rahaa ropisee tiimin tilille.


title: Tony Hawk’s Underground

text: On loman aika, seuraava pysäkki on Havaiji. Havaijilla päätät suorittaa erään upean tempun, jonka Eric ottaa videolle, jonka pitäisi saada koko maailma henkäilemään seisaaltaan. McTwist -temppu hotellin katolta ilmassa olevan poliisihelikopterin yli toisen hotellin terassin katoksen päälle. Temppu onnistuu ja tulee videolle. Kaverukset tietävät nauhoittaneensa varmaan maailman upeimman tempun.


title: Tony Hawk’s Underground

text: Sen jälkeen tiimin on suunnattava katseensa Kanadan Vancouveriin, jossa on tulossa skeittausalan suurin kilpailu, Slam City Jam. Samalla käy ilmi, että Ericin kateus on ajanut hänet editoimaan hahmosi temppua niin, että näyttää, kuin Eric tekisi kyseisen tempun. Kisoissa Eric on koko karkeloiden tähti, kunnes hahmosi päättää haastaa hänet rullalautailun kaksintaisteluun kesken kisojen. Eric heittää kehiin upean temppukombon, ja hahmosi pitäisi tehdä juuri se sama temppuyhdistelmä ja vielä vähän parempana. Kuinka ollakaan, onnistut ja nousetkin taas kilpailujen kirkkaimmaksi tähdeksi.


title: Tony Hawk’s Underground

text: Seuraavaksi suuntana on Venäjän Moskova, jossa ovat vielä yhdet pienet kilpailut. Hahmosi pitää panna kamat kasaan ja ehtiä vielä bussiin. Eric pyytää bussissa temppuaan anteeksi ja heistä tulee taas kaverit. Mutta kauan ei sekään kestä, sillä seuraavana yönä Eric lähtee humalassa ajelemaan panssarivaunulla ja törmää taidegallerian seinään. Eric pakenee paikalta ja kaikki jää hahmosi syyksi. Hahmosi joutuu vankilaan, ja kun Amerikan lähetystyö vapauttaa hänet, tiimi on jo lähtenyt. Joudut keräämään rahaa suorittamalla tehtäviä kaupunkilaisille saadaksesi rahat lippuun takaisin Yhdysvaltoihin.


title: Tony Hawk’s Underground

text: Saatuasi rahat palaat Amerikkaan New Jerseyhyn. Heität jotain materiaalia paikan päällä uuteen videoon ja perustat oman skeittitiimisi. Lopussa Eric saapuu luoksesi urheiluautollaan alkuperäinen kasetti hahmosi supertempusta mukanaan. Hän haastaa hahmosi kaksintaisteluun kasetista, mikäli hän pystyisi seuraamaan häntä hänen parhaan temppulinjansa läpi yhdessä kombossa. Onnistut voittamaan hänet jälleen ja nouset huipulle takaisin voittamasi kasetin ansiosta.


title: Tony Hawk’s Underground

text: Pelissä on myös toisenlainen päätös, jos pelin pelaa loppuun toisen kerran. Hahmosi vain lyö Ericiä nyrkillä naamaan ja ottaa kasetin ennen kuin hän ehtii haastaa hahmoasi mihinkään.


title: Tony Hawk’s Underground

text: Lopuksi hahmosi tiimi päättää lähteä Australiaan Kissin keikalle, jossa hahmosi ehtii vielä tehdä pari tehtävää ennen keikan alkua.


title: Tony Hawk’s Underground

text:
Pelissä pelattattavat alueet perustuvat oikeisiin kaupunkeihin, jotka sijaitsevat Moskovaa lukuun ottamatta Pohjois-Amerikassa.
Lisäksi pelissä on neljä avattavaa maata:


title: Ultra Games

text: Ultra Software Corporation oli Konamin vuonna 1988 luoma sivuyhtiö, jonka tarkoituksena oli Nintendon tiukkojen pelijulkaisusääntöjen kiertäminen. Yksi säännöistä oli, että kolmannen osapuolen tuottaja ei saisi tehdä enempää kuin viisi peliä vuodessa NES:lle Yhdysvalloissa. Tämä oli hankalaa Konamille, joka oli julkaissut enemmän kuin 10 peliä vuodessa sekä Famicomille että Super Famicomille Japanissa. Niinpä Konami loi Ultra Gamesin pitääkseen vuotuisen pelitarjontansa samalla tasolla.


title: Ultra Games

text: Ultran ensimmäiset kaksi NES-peliä olivat "Teenage Mutant Ninja Turtles" (perustui tv-sarjaan) ja "Metal Gear" (versio MSX2:n samannimisestä pelistä). Aluksi Ultra Games keskittyi Konamin jo Japanissa julkaistuihin peleihin, mutta alkoi myöhemmin myös julkaista pelejä muilta valmistajilta. Joitakin Konamin tunnetuimpia pelejä julkaistiin Ultra Gamesin nimen alla, kuten "Operation C" (Game Boyn jatko-osa Contralle) sekä "Snake's Revenge" (puolijatko-osa "Metal Gearille") ja lukuisia "Teenage Mutant Ninja Turtles" -pelejä NES:lle sekä Game Boylle.


title: Ultra Games

text: Super Nintendo Entertainment Systemin Yhdysvaltojen julkaisun jälkeen Nintendo höllensi tiukkoja julkaisusääntöjään. Seurauksena Ultra Games alkoi menettää merkitystään ja Konami lopettikin sen toiminnan vuonna 1992.


title: Ultra Games

text: Euroopassa Konami perusti Palcom Software Limited -nimisen sisaryrityksen samanlaisiin toimitarkoituksiin. Yrityksen pelitarjonta oli samankaltainen kuin Ultralla, mutta se julkaisi myös pelejä joita ei ollut julkaistu Yhdysvalloissa, kuten "Parodius" ja "Pop n' Twinbee".


title: Ultra Games

text: Ultra Gamesin julkaisemiin peleihin lukeutuvat:


title: Empire Interactive

text: Empire Interacive oli brittiläinen videopeliyhtiö. Se julkaisi ja suunnitteli lukuisia pelejä vuodesta 1987 lähtien, jolloin se perustettiin.


title: Empire Interactive

text: Toukokuussa 2009 yhtiö meni konkurssiin ja immateriaalioikeudet on myyty eteenpäin.Xplosiv oli Empire Interactiven vuonna 2000 aloittama julkaisubrändi, joka lähinnä vastasi sekä budjetti ja uudelleenjulkaisuista PC:lle. Xplosiv brändin alla julkaistiin joko Empiren omia pelejä tai kolmannen osapuolen pelejä (esim. Segan PC-versioita Sega Mega Drive ja Sega Saturn -peleistä).


title: Peter Bondra

text: Peter Bondra (s. 7. helmikuuta 1968 Lutsk, Ukrainan SNT, Neuvostoliitto) on slovakialainen entinen jääkiekkoilija.


title: Peter Bondra

text: Bondra syntyi vuonna 1968 slovakialaiselle isälle ja puolalaiselle äidille Lutskissa Ukrainan SNT:ssa, mutta perhe muutti isän alkuperäiselle kotiseudulle Popradiin Tšekkoslovakiaan Peterin ollessa kolmivuotias. Perhe pysyi kuitenkin Neuvostoliiton kansalaisina. Slovakian itsenäistyttyä Bondra sai maan kansalaisuuden ja tuli pian valituksi maan jääkiekkomaajoukkueeseen. Myös Bondran vanhempi veli Juraj on urallaan Slovakiassa ja Ranskassa pelannut ammattilaisjääkiekkoilija ja kaksinkertainen Tšekkoslovakian mestari.


title: Peter Bondra

text: Bondran varasi Washington Capitals vuonna 1990. Ennen varaustaan Bondra oli pelannut neljä kautta HC Košicen joukkueessa Tšekkoslovakiassa. Bondra pelasi ensimmäisen NHL-ottelunsa Pittsburgh Penguinsia vastaan ja samassa ottelussa myös tunnettu Jaromír Jágr aloitti NHL-uransa.


title: Peter Bondra

text: Bondra on ylittänyt 50 maalin rajan kahdesti, kausina 1995–1996 ja 1997–1998. Bondra on ollut NHL:n runkosarjan paras maalintekijä kahdesti, kaudella 1994–1995 ja 1997–1998, jolloin hän jakoi maalikuninkuuden Teemu Selänteen kanssa. Bondra ei ole kuitenkaan voittanut kertaakaan Maurice 'Rocket' Richard Trophyä, joka annetaan nykyään NHL:n parhaalle maalintekijälle, sillä se luovutettiin ensimmäisen kerran kauden 1998–1999 jälkeen.


title: Peter Bondra

text: Washingtonin taival päättyi kaudella 2003-2004, kun pelaajakaupassa mies siirtyi Ottawa Senatorsiin. Capitalsia Bondra edusti yli 12 kautta. Bondra siirtyi Atlanta Thrashersiin työsulkukauden jälkeen. Atlantassa hän pelasi yhden kauden. Bondra oli pelaamatta kauden 2006–07 alun, mutta teki yksivuotisen sopimuksen Chicago Blackhawksin kanssa joulukuussa . 29. lokakuuta 2007 Bondra ilmoitti lopettavansa pelaajauransa ja aloittavansa Slovakian maajoukkueen general managerina .


title: Peter Bondra

text: Jääkiekon vuoden 2002 MM-kisojen loppuottelussa Bondra teki Slovakian voittomaalin.


title: Aivokuori

text: Aivokuori eli korteksi () on aivojen pinnalla oleva harmaan aineen kerros. Sen paksuus vaihtelee eri alueilla 1,5–5 millimetrin välillä. Aivokuoren tiheys pienenee vanhetessa. Siinä on lisäksi yksilöllisiä eroja. Harmaassa aineessa sijaitsevat hermosolujen soomaosat eli soluruumiit. Ihmisen aivokuori on poimuttunut siten, että puolet siitä sijaitsee uurteissa eli fissuuroissa. Aivokuori jakaantuu eri alueisiin sen hienorakenteen eli histologian mukaisesti sekä sen mukaan, mitä toimintoja mikin osa korteksista tekee. Useimmilla alueilla aivokuori jakaantuu kuudeksi kerrokseksi.


title: Aivokuori

text: Histologian mukaan aivokuori voidaan jakaa otsalohkoon, päälakilohkoon, ohimolohkoon ja takaraivolohkoon. Näissä puolestaan voidaan erottaa primaarisista aivokuorialueista muun muassa motorinen aivokuori, somatosensorinen aivokuori, kuuloalue, sensorinen ja motorinen puhealue sekä näköalue. Primaaristen aivokuorialueiden lisäksi aivokuoressa on sekundaarisia aivokuorialueita, jotka toimivat aivokuoreen tulevan informaation yhdistämisessä ja tulkitsemisessa.


title: Aivokuori

text: Aivokuvantamismenetelmistä EEG (elektroenkefalografia) ja erityisesti MEG (magnetoenkefalografia) sopivat aivokuorella tapahtuvan sähköisen toiminnan mittaukseen. Intrakraniaalisia mittauksia voidaan toisinaan tehdä esimerkiksi aivoleikkausoperaatioiden yhteydessä.


title: Silent Voices

text: Silent Voices on vuonna 1995 perustettu kokkolalainen progressiivista metallia soittava yhtye.


title: Silent Voices

text: Silent Voicesin tarina sai alkunsa vuonna 1995, jolloin jo muutaman vuoden yhdessä soittaneet Pasi Kauppinen, Timo Kauppinen ja J-P Koivisto löysivät monimuotoisten tapahtumien kautta Henrik Klingenbergin riveihinsä. Kaverukset alkoivat keskittyä yhä enemmän henkilökohtaisten soittotaitojensa ja yhteissoittonsa hiomiseen. Melko pian syntyi ensimmäinen omakustanteinen Silent Voices -julkaisu, Instrumental Demo. Se sisälsi neljä instrumentaalikappaletta (”Behind The Paradise”, ”Dance Of Eternity”, ”Dream Believer” ja ”Aztec Jam”) ja se äänitettiin vuoden 1995 loppupuolella Kokkolan SRK-studiossa. Demo sai hyviä arvioita silloisissa alan julkaisuissa. Yhtye teki ensimmäisen keikkansa 6. huhtikuuta 1996 Kokkolan Seurahuoneen lavalla.


title: Silent Voices

text: Silent Voices -nimi syntyi siitä kun yhtyeen jäsenet miettivät, mikä nimi kuvaisi parhaiten heidän progressiivista instrumentaalimusiikkia.


title: Silent Voices

text: Instrumentaalimusiikilla oli oma pieni ja persoonallinen kannattajakuntansa, mutta yhtye halusi päästä myös isompien piirien tietoisuuteen. Uusiin sävellyksiin alettiin miettiä myös lauluosuuksia. Yhtye päätti, että he eivät ota ketään ulkopuolista laulajaa ja valitsivat näin Henrik Klingenbergin Silent Voicesin ensimmäiseksi laulajaksi.


title: Silent Voices

text: Silent Voicesin kappaleet olivat vuosien 1995–1996 aikaan erittäin progressiivisia ja ne koostuivat useista erityylisistä osista, mutta laulun mukaantulon myötä kappaleiden rakenteet muuttuivat selkeämmiksi. Klingenberg lauloi ansiokkaasti useita keikkoja ja vuonna 1997 Silent Voices julkaisi omakustanteisen "Nothing Lasts Forever" -EP:n, josta löytyy kaksi laulukappaletta ja yksi instrumentaali (”Nothing Lasts Forever”, ”The Legacy”, ”Self Control [Instrumental]”). ”Nothing Lasts Forever” -kappaleesta tehtiin myös musiikkivideo. Yhtye oli yhteydessä useisiin levy-yhtiöihin ja muihin toimijoihin, mutta yhteydenotoista ei syntynyt mitään mainittavaa.


title: Silent Voices

text: Vuoden 1998 alkupuolella turkulainen Michael Henneken saapui Kokkolaan Silent Voicesin koelauluun. Hän lauloi muutaman Deep Purplen klassikon ja yhtye vakuuttui heti hänen taidoistaan. Hänet valittiin yksimielisesti Silent Voicesin uudeksi laulajaksi. Hennekenin avustuksella Silent Voicesista kasvoi entistä taidokkaampi ja itsevarmempi yhtye.


title: Silent Voices

text: Ensimmäinen Hennekenin aikainen julkaisu oli vuonna 1998 julkaistu omakustanteinen "Memory And The Frame" EP, joka sisälsi neljä mutkikasta laulettua kappaletta (”The Memory And The Frame”, ”Until The Dawn”, ”Open My Eyes”, ”Pictures Of Lifelines”). Yhtye teki vuosina 1998 ja 1999 useita keikkoja ympäri Suomea (muun muassa Nummirock 1999) ja heidän maineensa alkoi kasvaa.


title: Silent Voices

text:
Vuoden 2000 loppupuolella julkaistiin "You Got It/HumanCradleGrave" -single (Karivox studio). Sen ansiosta Low Frequency Records -levy-yhtiö alkoi kiinnostua yhtyeen toiminnasta ja päätti tehdä heidän kanssaan levytyssopimuksen. Pitkä ja kova työ oli tuottanut tuloksen ja Silent Voices alkoi säveltää ensimmäistä täyspitkää albumia.
Livealbumit


title: Silent Voices

text: EP:t


title: Lee Hsien Loong

text: Lee Hsien Loong (, s. 10. helmikuuta 1952) on Singaporen pääministeri. Hänet valittiin 12. elokuuta 2004 lähtien pääministeriksi ja joulukuussa 2004 Kansan toimintapuolueen ("People's Action Party", PAP) pääsihteeriksi. Hän on maan ensimmäisen itsenäistymisen jälkeisen pääministerin Lee Kuan Yewn vanhin poika ja toimi varapääministerinä ja valtiovarainministerinä edellisen pääministerin Goh Chok Tongin hallituksessa.


title: Lee Hsien Loong

text: Lee Hsien Loong on opiskellut matematiikkaa ja tietotekniikkaa Trinity Collegessa Cambridgessa, mistä hän valmistui 1974 parhain arvosanoin ja sai MPA:n Harvardin yliopiston Kennedy School of Governmentista 1980. Hän liittyi Singaporen armeijaan 1971, opiskeli Yhdysvalloissa Fort Leavenworthissa ja jäi palveluksesta prikaatikenraalina 1984, samana vuonna kun hänet valittiin parlamenttiin 32-vuotiaana. Hänen isänsä nimitti hänet joulukuussa 1984 kauppa- ja teollisuusministeriöön ja puolustusministeriöön ja varsinaiseksi kauppa- ja teollisuusministeriksi ja toiseksi puolustusministeriksi 1986. Vuonna 1986 hänet nimitettiin puolueen toimeenpanevaan keskuskomiteaan.


title: Lee Hsien Loong

text: Lee jäi leskeksi 1982 kun hänen vaimonsa, tohtori Wong Ming Yang kuoli synnytyksen jälkeen. Hän meni uusiin naimisiin 1985 Ho Chingin kanssa, joka on ollut vuodesta 2004 Singaporen valtion sijoitusyhtiön Temasek Holdingsin toimitusjohtaja. Heillä on tytär ja kolme poikaa ja Leellä edellisestä avioliitostaan tytär ja poika.


title: Lee Hsien Loong

text: Lee nimitettiin varapääministeriksi vuonna 1990, kun Goh Chok Tongista tuli pääministeri, samaan aikaan hän toimi myös kauppa- ja teollisuusministerinä. Lee nimitettiin Singaporen keskuspankin johtokunnan puhemieheksi 1998 ja valtiovarainministeriksi 2001.


title: Lee Hsien Loong

text: Goh Chok Tong luopui pääministerin asemasta 12. elokuuta 2004 ja siirtyi Lee Kuan Yewin tilalle vanhemmaksi ministeriksi ja keskuspankin johtokunnan puhemieheksi. Lee Hsien Loong nimitettiin pääministeriksi ja joulukuussa puolueen pääsihteeriksi. Ensimmäisissä vaaleissa Leen johdolla 6. toukokuuta 2006 PAP sai 82 paikkaa 84:stä, saman kuin vuonna 2001.


title: Vieki

text: Vieki on kylä Lieksan kaupungissa, Pohjois-Karjalassa.


title: Vieki

text: Kylässä on kirkko, tsasouna, VPK:n paloasema, kauppa, koulu ja pankki. Suurin osa asukkaista käy töissä Lieksan keskustassa tai Nurmeksessa. Kylässä toimii Pohjois-Karjalan jäsenmäärältään suurin nuorisoseura Viekin Nuorisoseura ry, joka järjestää kylällä erilaisia tapahtumia. Kesäisin kesäteatteri ja Pelimannin Sävelin -koulutus järjestävät kesätapahtuman ja nuorille kesämuskarin. Kylässä on muutama suuri maatila. Viekijoki virtaa Viekin kylän vieressä.


title: Vieki

text: Viekijärven kirkko rakennettiin vuosina 1907–1911. Kirkkoon mahtuu noin tuhat henkeä. Kirkon suunnitteli rakennusmestari A. E. Ollilainen arkkitehti Frans Sjöströmin piirtämän Kurkijoen kirkon pohjalta. Goottilaispiirteisen kirkon tornin korkeus on 40 metriä. Kirkossa pidetään Lieksan Vaskiviikkojen konsertteja.


title: Vieki

text: Kylä sijaitsee Joensuu–Kontiomäki-radan varressa. Asemarakennus on vuodelta 1970. Liikennepaikalla on tavaraliikennettä, mutta ei henkilöliikennettä. Viekissä on pienlentokenttä harrastuskäyttöä varten.


title: Lucy Pevensie

text:
Lucy Pevensie on yksi C. S. Lewisin kirjoittaman Narnia-sarjan päähenkilöistä. Hän on Pevensien sisaruksista nuorin. "Velhossa ja leijonassa" Lucy löytää ensimmäisenä tien Narnian maahan vaatekaapin kautta. Narniassa Lucy tunnetaan myöhemmin kuningatar Lucy Uljaana. Hän esiintyy kirjoissa "Velho ja leijona", "Hevonen ja poika", "Prinssi Kaspian", "Kaspianin matka maailman ääriin" sekä "Narnian viimeinen taistelu".
"Velhossa ja leijonassa" Pevensien sisarukset kuluttavat sadepäivää leikkimällä piilosta professori Kirken suuressa talossa. Lucy piiloutuu vaatekaappiin, joka ei hänen suureksi hämmästyksekseen lopukaan kaapin takaseinään vaan sieltä pääsee lumiseen metsään. Metsässä Lucy kohtaa fauni Tumnuksen. Palattuaan takaisin omaan maailmaansa hän kertoo sisaruksilleen, Edmundille, Susanille ja Peterille, löytämästään maailmasta, mutta sisarukset eivät usko moisia puheita. Myöhemmin kaikki sisarukset ovat kuitenkin yhdessä Narniassa, jota he hallitsevat Cair Paravelin valtaistuimilta käsin.


title: Lucy Pevensie

text: "Prinssi Kaspianissa" Pevensien sisarukset päätyvät Narniaan odottaessaan junaa asemalla, mutta Narnian entisestä loistosta on jäljellä vain Cair Paravelin rauniot. Meidän maailmamme yhden vuoden aikana Narniassa on kulunut jopa vuosisatoja. He kuulevat eräältä kääpiöltä, että toinen kansa on valloittanut Narnian karkottaen Narnian asukkaat metsän siimekseen. Toisen kansan, Telmarialaisten, petetty prinssi Kaspian kääntyy Narnialaisten puolelle saatuaan tietää setänsä pahoista teoista, kooten narnialaiset taisteluun. Lucy näkee Aslanin, ja haluaisi kulkea tämän näyttämää tietä kohti Kaspiania (joka puhalsi Susanin torveen saadakseen Narnian todelliset kuninkaalliset (Pevensien sisarukset) paikalle), mutta Lucyn sisarukset eivät edes usko Lucyn nähneen Aslanin. Yöllä Aslanin ääni kehottaa Lucya herättämään sisaruksensa ja seuraamaan Aslanin näyttämää reittiä, ja niin tapahtuu. Lucy, Susan sekä Aslan saapuvat taistelukentälle Peterin päihitettyä telmarialaisten kuningas Miraz kaksintaistelussa, ja Aslan herättää puut häätämään loputkin telmarialaiset sotilaat. Lopulta Pevensien sisarukset huomaavat istuvansa taas juna-asemalla.


title: Lucy Pevensie

text: "Prinssi Kaspianin matkassa maailman ääriin" Lucy ja Edmund menevät Narniaan laivaa esittävän taulun lävitse ollessaan serkkunsa Eustacen luona (Peter opiskelee ja Susan matkustaa Amerikassa) ja päätyvät kyseiseen laivaan, jonka omistaa prinssi Kaspian. Kaspian kertoo etsivänsä Narnian seitsemää kadonnutta lordia, jotka hänen setänsä Miraz oli karkottanut Narniasta. Ensimmäinen lordi, Bern, löytyy orjakauppiaiden valtaamalta saarelta, ja nimeää saaren taas Narniaan kuuluvaksi nimittäen sen kuvernööriksi Bernin. Toisella saarella Eustace lähtee vaeltelemaan löytäen luolan täynnä kultaa ja koruja, ja tietenkin ahtaa taskunsa täyteen kultaisia esineitä. Nukkuessaan Eustace muuttuu lohikäärmeeksi. Kaspian tunnistaa erään käsikorun lordi Octesianille kuuluvaksi, ja he päättelevät alkuperäisen lohikäärmeen tappaneen lordin. Aslan muuttaa Eustacen takaisin ihmiseksi, mutta myös paljon kiltimmäksi kuin aiemmin. Muilta saarilta (yhdellä Lucy jopa tapaa Aslanin) he löytävät kaikki loput lordit. Lopulta he matkaavat Aslanin Maahan, johon pääsee vain suuren aallon yli. Aiemmistakin kirjoista tuttu Riipitsiip-hiiri matkaa aallon yli, mutta Aslan taivuttelee Kaspianin jäämään. Aslan kertoo, etteivät Lucy ja Edmund enää pääse Narniaan, mutta Eustace saattaa päästä. Lapset pääsevät takaisin kotiin.


title: Lucy Pevensie

text: "Narnian viimeisessä taistelussa" Eustace ja Jill kutsutaan Narniaan Pulma-aasin esiintyessä Aslanina Metku-apinan käskystä. Narnian kuningas Tirian apunaan he yrittävät tuhota Metkun suunnitelmat, mutta turhaan. Lopulta oikea Aslan saapuu, kutsuu tähdet ja Isä Ajan taisteluun. Lopulta jäljelle jää vain pimeys. Lucy, Jill, Eustace, Peter ja Edmund (Susan ei enää usko Narniaan) saavat kuulla kuolleensa meidän maailmassamme ja pääsevät Aslanin Maahan muiden ystäviensä kanssa.